Lifan-Z/Chinese-poetries-txt huggingface dataset:
贵公孙子族关西，失路青冥翅羽垂。当世朋游皆父行，古人方略足肩随。薄材老去欢倾盖，直气交新喜尽规。满目江山屡回首，白云流水付心期。
江岸青枫连白苹，片帆如箭射千钧。风烟何处喧嘘市，箫鼓谁家赛水神。雁鹜陂湖争就暖，杉松庐舍不知贫。滞淫何必多离恨，譬似生为泽国人。
愿赐支离不肖身，幅巾田野任天真。我行三径一廛地，君即东阡南陌人。晏卧自轻车结驷，食薇从使甑生尘。漳滨卓荦桓公健，盛德由来必有邻。
一山篁竹间松杉，伏虎犹存居士庵。钟磬有时闻绝壁，渔樵将晚会平潭。薄云未解成春雨，返照偏能破夕岚。我所思人桂林外，凭高惆怅赠双南。
松有乔林桂有丛，石梯苔壁兴无穷。快心叠嶂云如扫，会意澄波日正中。修竹缘崖高竦竦，早梅飘雪细珑珑。狂吟大叫青冥外，惊看渔郎下钓筒。
六年长病每愁予，末疾风淫岂易除。彳亍何曾暂忘屦，拮据空恨不能书。苦遭白发无他术，常得中医亦自如。欲向明廷乞骸骨，角巾藜杖整柴车。
官曹何独异吾庐，修竹成林手种初。未必七贤皆纵逸，因从三昧得无余。风声似水还成韵，日影填金尚觉疏。旧事喜君能记忆，兴来当复埽墙书。
今秋乡里荐贤书，年少周郎智有余。全得凤毛增意气，正联鸿翼上空虚。汝南月旦评无愧，诸老先生谢不如。衰白惭居丈人行，长风犹欲助吹嘘。
鼠牙雀角穿垣屋，墨绶铜章愧吏民。制锦可无容膝地，戴星亲作执柯人。奋飞翚雉檐双翼，积叠鱼龙瓦万鳞。若比治蒲增四善，种花仍欲笑安仁。
金马书来信不违，相如独授七经归。郡迎徐孺知悬榻，家望苏秦想下机。峡底奔雷江乱涌，岭头如雨石交飞。丙鱼郫酒欢闾里，悔杀京尘化素衣。
清门早日素风传，正在图书翰墨间。惠子应输五车富，相如才授七经还。朱栏碧瓦森华屋，乔木浮云满旧山。渥水丹丘远千里，凤雏神骥落人寰。
蜀山漠漠水溶溶，高阁经营得我公。万轴铅黄无脱简，千寻清白有遗风。地留神苑逍遥外，天占仙壶缥缈中。公是蓬莱真学士，故应乘此问鸿蒙。
五月十三竹迷日，今年仍自晏阴初。分将池籞千竿翠，就得枫槐一雨余。红叶苍苔相映带，南荣北户顿萧疏。欲为林下诸君咏，便是涛戎亦尽书。
三百离宫何处寻，秦山相向昼阴阴。城南地去天尺五，杜曲田皆亩一金。源发清泉随种稻，穞生修竹自成林。老年欲为五陵客，射猎往来长纵心。
陈公六十丐朱轮，豪气谁怜亦为贫。原上鹡鸰深涕泪，枥间骐骥发精神。山违折坂皆夷路，河透酾渠即要津。千岁海棠死铁色，因君光彩会如新。
大儒高论本升堂，物外光阴更不忙。乐预请观同季子，书虽未见属黄香。正声仍许三人和，古尺应无一黍长。鹤舞凤仪时莫识，勾陈武帐省中央。
蜀公精思古人为，论乐成书八十时。那有伯牙为听者，空令一足尚传疑。羊山巨黍知无用，牛铎遗音自不欺。便欲祠君从乐祖，出门陈迹奈深悲。
此身羁宦闭门居，里巷萧条到客疏。道旧潇湘与谁可，无双江夏即君欤。坞中吹笛无留事，怅望何人得异书。翠羽明珠生海潏，更知名下不应虚。
苍烟漠漠石粼粼，坐倚山颠瞰水滨。开阖波涛专阅世，春秋风月不愁人。未知孤鸟归飞意，聊问长松老大身。信有朱陵仙府在，玉楼珠殿阙为银。
方塘十亩水幽幽，鱼自潜深鸟自浮。为有风光陶永日，故题亭榭拟沧洲。旋移修竹看停雪，未落垂杨正奈秋。客到便留同一醉，山公不问习池游。
雨濯苔衣水镜明，风摇荷扇露珠倾。空堂送暑萧萧意，高树吟秋恻恻声。笑以稻粱邀鹤舞，莫将钟鼓使鱼惊。烟云岑寂埃尘绝，颇爱孤舟尽日横。
中秋自昔赏金波，爽气初凝暑顿过。风雨定时看有数，楼台高处得偏多。正怜白发宜相照，不为衰颜惜暂酡。愿假长绳留玉兔，望舒能与倩夸娥。
复阁横云不易登，宫烟漠漠柳层层。始知奇兽名天禄，遍见群书蠹羽陵。此去杳冥无几许，向来游集类多能。秋风撩乱吹蓬鬓，老愧诸公话得朋。
青苔翠竹吾人好，穿径诛茅野老家。岂为素封增橘树，还知避世种桃花。会因丛桂留骚客，却忆安榴逐汉槎。已有风光催物色，定甘羁旅待年华。
寿张树梓待成器，方朔种桃因着花。古人既信十年计，野老今知五柳家。幽鸟鸣春能信宿，翠阴向暑会交加。甘棠不忘角弓赋，与子相好情无涯。
田家秋收朝不归，客子到门休马蹄。偶倩樵儿远相问，倏乘黄犊仍有携。白头萧飒映纱帽，薄酒清泠将臛鸡。幽兴每于山野尽，为君一醉判如泥。
常年过腊雪犹繁，泽国春光已可怜。初怪醉魂迷甲子，稍知客路断山川。柳条著雨看成绿，花蕊融冰乍欲燃。避地早辞车马迹，杖藜犹有里中贤。
郡南百里即群舒，留滞频惊岁月除。闲过着慵思运甓，老来多忘却抄书。水乡鸣雁寒无数，山路幽芳冷自如。昼坐偏知日南极，十分红影在吾庐。
阁外凉风得凭栏，阴晴相望一城间。过云快雨喷浓墨，收水长虹堕缺环。斜直楼台经洒濯，空无燕雀自飞还。圣朝百吏都勤事，优借儒官到老闲。
栋宇云生覆画栏，御风身在杳冥间。露头不觉吹乌帽，热手犹须握冷环。欲断嘶蝉仍自续，倦飞孤鸟亦知还。君看老骥惊秋意，日暮凉生十二闲。
云水东南万里来，宦情羁思两悠哉。旧交备礼矜垂老，晚辈多端谤不材。匠石颇知几死木，火炉容有复然灰。过梅收潦秋风起，待得鸿飞燕子回。
胥山楼阁半空虚，春雨秋风兴有余。溪女载花浮水舰，潮儿戴火棹雷车。君寻故事应如梦，我得新诗欲信书。正是霜天向摇落，拂衣犹自及鲈鱼。
捷书吉语报安西，辨色彤廷喜气齐。萧相论功非汗马，晋公成事有通犀。尚方制作皆金玉，委佩光华想虹蜺。欲问九环加赐衮，何如判白授封圭。
江水中分白鹭飞，钟山秀出众山微。凤凰去后高台在，麋鹿游来旧国非。万里孤帆长在目，夕阳游子憺忘归。六朝人物都荒草，但有寒潮信不违。
鹤发霜髯新复新，为郎补吏两因循。争先不及三千客，顾后犹容五十人。绝学捐书从佚老，曲肱饮水会忘贫。江湖极目连天白，照影知无缨上尘。
池上君今得凤毛，阶庭兰玉见儿曹。横参气象开衡石，丹桂芬香近赭袍。冀北群空经相马，海滨人去复连鳌。西亳里第乌衣巷，贺客无辞应接劳。
不恨郎潜有二毛，喜从仙禁接官曹。重吟紫殿森珠网，纵观诸郎夺锦袍。汗血来时皆骥子，神仙不动倚灵鳌。明堂梁栋抡材尽，世上那知伐斫劳。
马上春寒透客衣，半晴天气燕飞飞。不知社日明朝是，转忆吾庐共尔归。风外轻轻双翼疾，沙边款款数声微。畏人自习人间世，何事江鸥浪见机。
本无材画备驱驰，岂有文章结主知。庙鼎陈前羞瓠落，井泉方洁惧瓶羸。晚交贤杰真难得，辱在泥涂祇自嗤。澧有芳兰沅有茝，梦魂无日不相思。
事无机变即无疑，此意唯当静者知。末路风波成失所，岁寒霜雪正同时。劳生毫发差千里，醉眼须臾已万期。江上鲤鱼天上雁，寄书嫌少不嫌迟。
洛河严鼓夜方中，上马西郊满面风。照野月华铺水白，转山银烛列星红。视祠太一观爟火，从猎长杨赋射熊。壮观已随陵谷变，龙旌摇飏倚秋空。
辨如流輠解连环，稷下诸生大小山。幕府名声收藉甚，云泉气味属偷闲。茂林深壑逢迎际，细草秾花次序间。值有羽人招隠士，想君乘兴不知还。
终日尘劳駷辔还，乍临清济看群山。飞来独鹤应知倦，过去长云本自闲。开国东西夸十二，待贤季孟哂中间。吟君诗句心萧散，旧观神明觉顿还。
王子能诗古不如，壮心豪气未应除。百年总付人间世，一腹都容天下书。白雪关山来騕袅，绿萍池沼秀芙蕖。穷愁已作无闻老，相愧临濠一问渔。
千里相思无见期，喜闻乐府短长诗。灵均此秘未曾睹，郢客探高空自欺。不怪少年为狡狯，定应师法授微辞。吴娃齐女声如玉，遥想明眸嚬黛时。
江城花柳复残春，每上高楼望所亲。身滞蛮舒谁与语，书来子弟尔成人。老侵须鬓茎茎白，情在篇章字字新。幸有竹林堪纵傲，罢官真作自由身。
人间变化亦何常，不在他生与彼方。病后公羊哀作虎，顾时司马懿为狼。龙眠顿长参天木，龟老犹搘病叟床。又有此曹惟奈久，非干天地日偏长。
三百纵横事不平，古今仙俗判昏明。已居胜势谁前敌，独暗机先误必争。寥落寒星天欲晓，稀疏过雁雨初晴。南阳画诺庭无讼，正赖君诗得此声。
翠壁清泉庶子铭，文工境绝两知名。埋藏云外山神护，流落人间俗眼惊。恨不陪游如阮籍，远怜模写到蛮荆。古书岂独记名姓，自恐疏慵学不成。
千里提封盛府开，照淮红旆晚徘徊。地灵固有壶公旧，时泰不同唐相来。韦断陈编占药喜，珠挥新什咏兰陔。阿连今羡南飞翼，酒影犹能入寿杯。
昨得伻图与赋诗，野棠并干上交枝。始疑和气偏回复，可是常情悦附离。爱树去思吾岂敢，高门阴德子应知。济南固有终军辨，传布仍烦老画师。
灌婴台畔路憧憧，寒食追游喜退公。堤柳媚烟行细绿，野桥横水阵残红。秋千冷飏梨花雨，蹴踘高腾燕子风。几处笙歌几家哭，却愁回马夕阳中。
寒食风光雨敛尘，病余寒极强颁春。传呼广陌双摇旆，乘兴名园一柅轮。列座宾寮皆俊雅，绕池花木尽奇珍。长吟浅醉归时晚，蜡炬荧煌改火新。
锦筵火齐砌金柈，五月甘浆破齿寒。南国已随朱夏熟，北人犹指画图看。烟岚不续丹樱献，玉座空悲羯鼓残。相见任夸双蒂美，多情莫唱水晶丸。
湖波微涨日初长，水面花香柳绿黄。沙鸟喧嘲随笑语，鯈鱼惊跃近舟航。春心处处迷芳草，醉眼依依乱夕阳。信似习池风物好，偷闲剩醉两三场。
一樽芳酒数篇诗，坐待南湖夕景低。日照杏花堆火齐，水涵天色湛玻璃。静中鱼鸟浑相忘，醉里风光时易迷。还有渔舟澹客兴，谁言不似武陵溪。
不知颍水清如此，欲比蓬莱似是非。察见渊鱼宁有意，往来鸥鸟已忘机。济川便乐风波息，洗耳都疑世事违。甚悔衡门临沁水，还思冠者试春衣。
雪残梧竹夜犹寒，春入林花露已团。绝境自宜仁者静，寤歌非为硕人宽。不眠红烛停俄顷，刻意新书计若干。等是前贤游集地，似君尤更觉才难。
蓬莱宫阙冠云霓，月出丹渊日堕西。和暖时花元有信，黄昏归翼自无迷。读书难字存雌蜺，落笔雄辞在碧鸡。五十衰年融过二，强颜何计可思齐。
天星出屈势阑干，五夜传呼禁漏残。虎豹深沉九关远，鹪鹩栖息一枝安。病亲黄卷怜灯暗，老厌青绫怯岁寒。长有江湖未归梦，更将衰白镜中看。
掖垣星宿上清居，金马文章次石渠。雨定枫槐含秀爽，秋还楼阁长空虚。上知景伯无人事，恩许黄香未见书。不奈客嘲聊自解，下流仍复愧应璩。
南陌东城乐赏同，翠华雕辇度香风。春催火树无穷外，天压歌声不尽中。侍宴君归青琐阁，倦游身作白髯翁。凭将酒客鸱夷颂，并谢张松与孟公。
千灯光影彻春宵，红日明霞晃绮寮。上客欢娱得惊坐，佳人歌笑敌蓝桥。雪花带雨尘都埽，寒色兼风酒易消。一去章街尽眉妩，臂围犹怯月边朝。
东风一雨解萌芽，暖景重城有万家。霁后灯光犹妒月，春迟火树却催花。数声水调矜遗俗，十里珠帘胜馆娃。璧府谪仙归未得，会将骑鹤向人夸。
越舶吴商倚万桡，绀园金刹起中宵。鱼龙听法多因雨，江海归心每上潮。林黑夜深灯影白，川平天阔梵声遥。心知水怪俱调伏，惜取灵犀不用烧。
八月九月芦花飞，南溪老人垂钓归。秋山入帘翠滴滴，野艇倚槛云依依。却把鱼竿寻小径，闲梳鹤发对斜晖。翻嫌四皓曾多事，出为储王定是非。
万象城东雅入诗，半湖云霭卷残晖。老龙惜雨慵离蛰，迷鹭逢人惯不飞。岸僻自宜安钓石，水清谁碍濯尘衣。使君公退便游此，却恐吾皇急诏归。
交臂寻幽岁已残，瘦藤枯石重跻攀。忽逢阴洞龙开室，下瞰寒溪玉绕山。猿鸟窥帘如旧识，藤萝引径入蹊闲。游人自向红尘去，日莫老僧催闭关。
集仙词职琐闱郎，曾领共工使出疆。万里初还辽海节，一麾俄绾会稽章。金环赐带饶新贵，熊轼褰帷过故乡。政事有余诗笔健，卧龙山直鉴湖光。
严公英魄去何之，江上空余旧钓矶。古木苍烟鸜鹆噪，清波白石鹭鸶飞。山中秋色香粳熟，垅下朝寒赤鲤肥。何事夷齐耻周粟，一生憔悴首阳薇。
曾过槜李古禅关，十五年来梦想闲。闻说新堂增胜概，又怜游客变衰颜。香檀印篆销晨暮，题墨笼纱记往还。能了一心随处静，何须辛苦远人寰。
倦宦归来故国春，北楼千尺绝飞尘。江山雄伟增人气，城壁萧条类此身。眼底交游随物老，樽前歌舞逐时新。十年旧事无人问，目送斜阳下广津。
鸡犬眠云白日空，暮春花木满川红。茶瓯香沸松林火，药杵声清石涧风。玉帛未闻招处士，神仙今喜识台翁。夕阳半局残棋在，醉倚岩边紫桂丛。
风云未借且潜藏，峰上谁欤起道场。禅子坐听金竺语，老人拜献玉函方。法轮广大乾坤转，岩洞幽深日月长。千古不愁为佛护，夜潭勤礼玉毫光。
豹隠南山鹤在阴，浮罗一望白云深。巧工且缩居旁手，烈士谁知负壮心。嗟我抗尘仍走路，羡君叩寂且求音。如何东岭神仙境，肯约衰翁数访临。
东岭新成桃李阴，春光日日向人深。遥瞻广厦惊凡目，自是中台巧运心。轮奂欲形张老颂，调歌先听伯牙音。料公不负南堂约，应许衰翁领客临。
飞卿昔号温钟夔，思道通俛还魁肥。江淹善啖笔五色，庾信能文腰十围。只知外貌乏粉泽，谁料满腹填珠玑。相逢把酒洛阳社，不管淋漓身上衣。
烟霞一坞两山源，石壁寒垂瀑布泉。人事是非空缭绕，水声今古自潺湲。月留吟客眠寒榻，风送樵翁下翠巅。檀篆未消𬬻火燠，夜长人静好谈禅。
入眼林峦皆可意，不惮间关千里至。白云随步入危梯，前时想像今真是。千岩万壑诚瑰杰，小草微花亦精致。更随虎迹访幽深，恐有秦人来避地。
长松绕步水湾环，寺据吴王冢墓间。瘦石千层开碧玉，疏围十里裹青山。壁从地上崭岩起，云出门前自在闲。零落生公讲台下，无人说法但空还。
失却湖山恨去舟，新年无意作春游。东风昨夜思龙井，晓雨全家入虎丘。望见远峰疑石衖，误寻归路认花楼。明朝一出阊门去，清梦遥知在两州。
碧江寒浸锦屏山，寺古山灵树石闲。水色照人清见胆，岚光着雾翠成斑。自从旧句曾关念，纵有新诗总厚颜。今日断弦应再续，一时传诵在人间。
拟作南湖当北湖，劝教老圃罢耕锄。此间有景待垂钓，何处无田可种蔬。长夏便应浮藻荇，高亭行看走龟鱼。秋风一棹荷花里，醉卧烟波欲自如。
冲晦先生不肯官，布衣谒帝布衣还。尚嫌姓字腾人口，惟恐文章落世间。大隠不妨居市井，高吟何处问家山。平生寄意江湖上，云自无心水自闲。
马蹄清晓破蓝田，一出红尘骨已仙。任锁九重山下路，终寻五处洞中天。泉流碧砌长鸣玉，迹隠苍崖久蜕蝉。人世归时知变否，樵夫曾记烂柯年。
故人天上有书来，责我疏愚唤不回。两处共瞻千里月，十年不寄一枝梅。尘泥自与云霄隔，驽马难追德骥才。莫谓无心向门下，也曾终夕望三台。
山蔼峨峨江岸深，望余亭影落江心。无风万里磨平玉，有月千波漾碎金。思远解邀无己句，流清宜写不齐琴。仙槎一棹惊秋晓，此去银河尚几寻。
闻说湖亭又一新，不徒行乐乐斯民。水光剩占鸥鹇地，人意常同桃李春。试展画图清俗眼，况专闲席傲天真。使君已陟螭头贵，应为烟云入梦频。
遥思湖上自由春，醉踏吟看属使君。水底天光开静鉴，岸头花气递红云。岛浮虚槛桥桥接，风翼时钟寺寺闻。渍墨新名人会否，不将民乐废民勤。
路入苍烟九过溪，细穿岩曲到招提。天分五溜寒倾北，地秀诸峰翠插西。凿径破崖来木杪，驾泉鸣竹落榱题。当年老默无消息，犹有祠堂一杖藜。
水色山光表里清，野花溪柳意相迎。狂歌惊鹭滩头散，欹枕看云岭上生。峰曲转帆疑路尽，潭深飞棹觉舟轻。归程渐喜乡关近，竹户枫林鸡犬声。
贺老溪山久寂寥，辍从青琐去班条。楼台爽气来蓬岛，鼓角新声压海潮。千里劝耕趋垄亩，五云吟句落渔樵。鉴湖想望隋河上，满眼清风逐画桡。
飞诏平明走玉珂，夕郎持节越山阿。西风旗鼓催行色，南国莼鲈助醉歌。邻寇未销谋可尔，部氓犹困政如何。番禺今得长城利，推此求功曲突多。
无路可通文脊隈，山腰大辟门崔嵬。若非天地功破裂，定是鬼神力凿开。浑浑旁撑苍壁立，空空直贯清风来。祇应便彻仙源去，愿蹑飞云到玉台。
腊去东风渐破春，凭轩怅望倍凝神。鸟鸣晓霁声音乐，物被阳和气候新。佳景牵怀吟稍遍，芳杯到手举宜频。灵均空诧离骚好，憔悴终为独醒人。
仙𫐌昔日此留连，气象辽辽尚宛然。溪落断崖为远瀑，路从绝顶见平田。千年芝有灵禽戏，一洞云留羽客眠。已乐胜游尘境外，况陪清论酒尊前。
智者高踪接沃洲，石渠仙职我同游。已无月桂笼禅室，犹有祥云锁寺楼。叠砌崚嶒封碧藓，五峰苍翠覆寒流。却缘王命相拘束，不得跻攀最上头。
义方曾榜旧亭名，子已为郎典要城。身服上恩今日显，诏符前语是人惊。正如伯起鳣堂兆，兼胜于公驷阀荣。试问繁江诸父老，诗书何似宝金籯。
清班经岁侍凝旒，宠寄稽山第一州。琐闼风规丹扆侧，蓬莱烟霭碧江头。诗豪谁敢雷门过，乡老争陪昼锦游。行路光华浮画鹢，浩然佳思鉴湖秋。
夕郎清贯籍殊材，曾宠南州刺史回。通职更联群玉府，分符仍得小蓬莱。民间威爱龚黄政，笔下文章李杜才。天子鼎新天下法，和羹方是用盐梅。
孔戣佳政在番禺，严助终年厌直庐。欲解尘缨临曲水，忽惊计吏拜高车。行归天上参鹓侣，暂向江边驻隼旟。正想题诗凭郡阁，秋波绿浄落芙蕖。
忆昔曾来访隠沦，潇然云水隔凡尘。画船祇载溪中月，白酒长添座上春。昼掩山扉无俗客，夜吟石鼎有高人。飘飘洒落青衫子，共话平生泪满巾。
承明厌直怀乡日，适得当年严助州。况是北归持节倦，喜闻东去典城优。长江风月消残暑，故国莼鲈近早秋。遥想下车民讼简，不妨乘兴剡溪游。
雅留威爱在南昌，又拜新恩指旧棠。一节帝颁严使旆，十州人喜拥壶浆。彯缨自结凝旒眷，揽辔思澄插笔乡。刘晏有材将大用，豫章楼上急飞觞。
家对南山第一峰，谁知大隠隠松蓬。闲身悟道持心得，俗事随缘见性通。门外高居无俗客，箧中灵药是阴功。年来更喜儿孙盛，俊笔香名绍素风。
白沙溪绕白云堆，但有何人把酒杯。专慕圣贤知志气，可怜谈笑出尘埃。碧山终日思无尽，清世难群好自猜。风满老松门昼掩，可怜高尚仰天才。
白浪红尘二十春，就中奔走费光阴。有时俗事不称意，无限好山都上心。一面琴为方外友，数篇诗当橐中金。会须将尔同归去，家在碧溪烟树深。
满目芊芊野渡头，不知若个解忘忧。细随绿水侵离馆，远带斜阳过别洲。金谷园中荒映月，石头城下碧连秋。行人怅望王孙去，买断金钗十二愁。
长忆逢君历水隅，坐中谈笑见醇儒。当年许我入诗社，别后有谁为酒徒。头想白如潘骑省，家应贫似范莱芜。相思不可能相得，蝉老西风海树枯。
画桡两两枕汀沙，隔岸烟芜一望赊。悲翠闲居眠藕叶，鹭鸶别业在芦花。溪云漠漠迷渔屋，野旆翻翻露酒家。一幅江南真水墨，无人写得寄京华。
同谒临川丞相时，不期颜色偶然披。绿葵自得山人味，绛帐难求俗士知。午磬唤回幽枕梦，夕阳催就小窗诗。松毛桂叶山中路，肯顾非公复是谁。
贻溪澄澈玉峰寒，居士当年此考槃。访得遗基青华下，构成危栋白云端。人间日月双轮转，世外襟怀九鼎安。醉魄吟魂如未泯，也应谢我数盘桓。
名藩从古任惟良，况复深严琐闼郎。夕拜更持仙殿笔，昼归仍绾会稽章。诗编岂愧微之富，杯酒应嗤贺监狂。惠政相承今邵杜，越人歌颂继南阳。
目击烟霞昼卷舒，披榛敲石得蓬壶。洞天日月千年久，人世尘埃一点无。灵药难寻云缥缈，落花不见水萦纡。使君凤阁翱翔近，谩与东山作画图。
连云霭翠叠重重，直下双溪拥霁虹。荣辱自分山色外，利名不到水声中。清凉世界随心现，方广楼台遂感通。愿侍千僧共谈麈，拨开陈障出樊笼。
华宗晚贵派虽殊，别圃留诗叙旧娱。导水决谋摧宦者，尊君抗礼屈单于。日疏宾合容谈麈，秋过家山好鲙鲈。宸眷许来应暮召，不须久计恋东吴。
给事才名不记春，又麾双旆越江滨。厌看图牒评句践，惯把珪符笑买臣。身到游旧心更喜，诗逢绝境语争新。暂虚紫府云间直，去与蓬莱作主人。
夫君久逐夜舟移，依旧岩扃锁翠微。位至文昌还避世，身甘幽谷是知机。清风未泯随流水，遗像空存伴落晖。百有余年同俯仰，白云犹绕故亭飞。
瓶钵飘然别帝乡，法音从此振东方。黄龙山下传心印，白鹤泉边起道场。甘露无时皆一味，旃檀何处不清香。烦师更唱宗门曲，兔脚龟毛任展张。
倾城追逐艳阳天，上巳清明节序连。桃李光阴足骀荡，湖山风月更鲜妍。谷中答响飘新曲，波底妆光飏彩船。迟日未西人已醉，绿杨柔弱舞秋千。
夜来经雨学啼妆，今日摧红怨夕阳。已落旋随春水急，强留还怯晚风狂。应将别恨凭鶑语，更把归期趁蝶忙。谁谓多情消不得，梦魂犹惜满栏香。
仙舟游漾霅溪风，三奏琵琶一舰红。闻望喜传新政异，梦魂犹忆旧欢同。二南籍里知谁在，六客堂中已半空。细问人间为宰相，争如愿住水晶宫。
曾扣禅扉喜接陪，师将境物谕轮回。灯笼不灭心中火，香印空残死后灰。绵邑难留真锡驻，临邛还庆法堂开。临邛绵邑何分别，无去无来无去来。
自刊宸画入云端，神物应须护翠峦。吴越不藏千里色，斗牛常占一天寒。四檐望尽回头懒，万象搜来下笔难。谁信静中疏拙意，略无踪迹到波澜。
彭越孙多伏下风，蝤蛑奴视敢称雄。江湖纵养膏腴紫，鼎镬终烹爪眼红。嗍称吴儿牙似镀，劈惭湖女手如葱。独怜盘内秋脐实，不比溪边夏壳空。
绿锦池塘藻荇芳，拏舟清泛水风凉。千珠翠飐圆荷雨，百和交销宝篆香。暂驻旌麾开燕豆，只凭谈笑乐杯觞。留连晚景殊多适，无奈黄昏送夕阳。
萧洒丛祠古道旁，偶来乘兴兴何长。珊珊翠竹寒成韵，苒苒红蕖细度香。云暗尘头云雨急，风来水面葛衣凉。天涯一笑良难得，预借骊歌送别觞。
茂林修竹翠烟收，寺枕清江江上头。好马啼春知客恨，落花浮水近人流。政闲不废登临赏，意适真成汗漫游。紫陌红尘归路远，夕阳回首重迟留。
手种丛兰对小亭，辛勤为访正嘉名。终身佩服骚人宅，举国传香楚子城。削玉紫芽凌腊雪，贯珠红露缀春英。若非郢客相开示，几被方言误一生。
清晓金舆出建章，祠宫转仗指虞庠。三千逢掖裾如雪，十万勾陈锦作行。再拜新仪瞻鲁圣，一篇古训赞周王。崇儒盛世无云补，扈跸空惭集论堂。
故堤高柳绿毵毵，花萼遗基映柳南。啼鸟解招游客醉，落花时有戏鱼衔。舟移罗绮添春色，山破云烟出晓岚。后会陪公应更乐，行看庙胜扫祅欃。
御史得言天下事，吾兄清直副明扬。方当旒扆勤开纳，肯使江湖勇退藏。贤者虑时心欲破，仁人致主策须长。朝廷宽大生灵急，只在忠臣振纪纲。
忆昔先门陟谏垣，正人风采动朝端。家声宜有琳琅器，兄职今峨獬豸冠。台阁继登时所贵，忠贤得用古来难。浮荣未必吾儒志，会把功名竹帛看。
艰祸龙钟百指存，共全余齿赖依仁。鸰原方顾飞鸣急，乌府俄闻拔擢新。此别宦游须异地，从今教抚更何人。他年莫负乡关约，明月扁舟白酒醇。
穰邓相逢已十年，想怀风格镇依然。身同幻境融都寂，心得玄珠照自圆。倚锡静眠松下石，煮茶闲试竹间泉。利名识尽情犹熟，终羡吾师绝世缘。
玉峰环照碧伊寒，楼阁参差四望间。散骑从游皆故友，一川清景彻南山。笑言迥出尘埃外，心意都如物象闲。夫子官居惯追赏，故饶诸客独先还。
共驱羸马蹑寒芜，景色鲜明近洛都。出谷流泉春更绿，隔林幽鸟暮相呼。伊川旧赏疑朝梦，少室重看胜画图。从此便穷山水乐，相从应不厌崎岖。
谁知造化擘巍峨，千古伊流向此过。四面寒松拥香刹，两崖苍石束寒波。身闲愈觉良朋贵，诗拙翻羞好景多。宜向诸方纵萧散，明朝望洛下长坡。
至人修练久能成，此诰尝闻降帝庭。宝墨森森耸鸾凤，训词一一在生灵。既将道行蒙幽显，奚必仙踪到杳冥。鹤驾云𫐌非我觌，祇期操履学真经。
汉法忠贤有不容，遂持名节隠蒿蓬。生灵莫见真儒效，爵禄多酬战士功。燕市终难沽美璞，鱼罗安得挂飞鸿。圣朝高士优游甚，自有行藏继祖风。
夫子天资过我曹，两兼才德属人豪。不求近誉声逾远，能处卑官道益高。岂止一同裁美锦，直须万俗被重袍。由来康济吾儒事，抚遍疮痍莫厌劳。
拂曙征人各向方，乍明林野更青苍。云头漏日开秋色，马足翻沙破晓霜。时事罕闻心愈静，故人不见恨空长。怜君素爱还乡乐，行役虽劳肯暂忘。
王化由来起一同，尽由守宰致平隆。坐移风俗为能政，勤抚生灵是至忠。四境肃清民害去，一方和乐主恩通。吾皇有德真尧舜，唯待诸君共理功。
虐吏天资害物深，斯民无耻叹刑淫。只凭豺虎贪残意，肯顺乾坤长养心。骨肉尽将成怨府，君亲何以致薰琴。终逢族灭令人快，智者为谋岂待箴。
万籁萧然送夕曛，锻声相应互成文。高随晚吹惊愁耳，清入霜空透暮云。始讶僧鱼敲晓石，静如山木响秋斤。五兵若可为农器，此韵千家不厌闻。
谁向西山选翠琳，中含太古自然音。昔逢虞帝来祥凤，今与陶家伴素琴。清越乍敲修竹里，坚方真合哲人心。一镌名姓将难朽，千载知君道德深。
相君勋业冠朝端，爱子犹居字俗官。道德相传家有法，功名善继古为难。清平足使群情化，谈笑能令万室安。千里远途今日见，愿当仁政勿盘桓。
疏闲心迹久相亲，一别江城两见春。身若孤鸿长慕侣，道非尺蠖敢求伸。优游岁月空尸禄，明润溪山不染尘。尊酒从容皆胜景，欠君来作席中宾。
十年游宦阻朋从，尊酒俄欣二友同。单父能名推子贱，襄阳高节爱庞公。六朝山色空陈迹，十里松声正晚风。联骑追攀不知暮，却嫌归路入尘中。
钱塘山色饱相从，复此登临景物同。旧国池台余草碧，夕阳楼阁半山红。当时言笑如朝梦，今日心颜尽老翁。终爱岩间坐禅客，能将万事付虚空。
世阀俱承父祖风，又叨宦契十年中。棠阴代领诸侯印，棣萼更联御史骢。白首相期唯信道，清朝连贬为输忠。驽骀讵合参骐骥，应合心能报主同。
感时情绪已难禁，况复怀贤恨愈深。鸦噪晚林催远客，云藏夕照弄轻阴。松筠自信凌霜操，葵藿长倾向日心。同志飘零山馆寂，欲沽芳酒与谁斟。
品珍方重寄来难，长忆东吴把酒看。笠泽烟闲排锦树，洞庭霜老摘金丸。清香先透筠笼细，甘液俄通玉齿寒。不学荔枝遗国恨，曾烦驿使到长安。
谁𦶟长松制作勤，轻煤匀腻杂兰薰。中疑玄石无纤翳，外若灵犀有密纹。溪石乍研浮紫翠，蜀笺试写落烟云。会将点画传青简，千古忠邪为尔分。
他年尝苦见君难，每一相逢百倍欢。正值风烟遥化邑，敢期尘土共麤官。夜谈往往惊晨鼓，乐饮时时解醉鞍。游遍洛阳佳胜地，须将归兴暂盘桓。
同榜同僚是别缘，所存相近复相便。性情疏懒忘官检，襟抱平夷学古贤。仁者才谋当济物，吾曹名利久推天。须知白首相逢日，不失初心始自全。
出郊尤喜雨初晴，洗出川原物象明。楼影半藏高柳外，池光遥与绿萍平。鸥驯长近朱阑戏，民乐争随画隼行。主礼自忘台鼎贵，芳尊尽日许同倾。
胜游今属相君家，台榭高开碧水涯。森耸绿梧常映日，萦纡寒溜曲穿花。藤牵柔蔓垂长带，竹引新萌走蛰蛇。下吏不辞峨醉弁，却愁归污绣茵车。
前朝池阁尽尘埃，登览惭无吊古才。旧物祇余苍石在，断墙曾识翠舆来。回环竹径穿幽鸟，寂寞茅檐覆故台。游客静观兴废迹，利名心息若寒灰。
三月芳菲欲暮天，可堪零雨昼连绵。润催陇麦将笼节，寒阻春蚕趁早眠。疏柳拂墙难结絮，嫩苔铺砌已成钱。牡丹只待晴阳照，看吐新花一尺圆。
两奉清欢到碧塘，再游无奈惜春光。莎匀古岸添新绿，蝶绕残花采旧香。佳木引阴交翡翠，疏林迸笋补筼筜。从容赏遍西园景，化国偏知日月长。
两陪千骑叩禅关，每听高吟解客颜。吉甫壮猷方北伐，谢公高兴在东山。僧轩深闭芳菲静，春昼初长鸟雀闲。游览不知归迳晚，火城看逐隼旟还。
秦地春光似洛阳，牡丹名擅百花场。巧钟绝艳群芳后，高翦红云万叶彊。露满金盘看国色，风回绮席识天香。酒酣只欲盈簪戴，聊伴衰颜照玉觞。
秦川花品似伊川，真赏应同上苑看。众卉先收推国艳，五云高吐学仙冠。烟苞添色资吟笔，露蘂沾香满酒盘。匀压春丛千万朵，欲归犹复绕朱栏。
池边喜逐彩旗行，初夏亭台照水明。筠箨乍开春后绿，林稍长带雨来声。新荷猎猎香风远，深洞沈沈昼景清。珍重相君忧国意，宴游终亦念农耕。
金节煌煌柅使辀，华清胜绝许陪游。东来渭水晴光动，西望长安翠霭浮。休羡青山供秀句，好归黄合告嘉猷。忆公何处偏回首，身在朝元最上头。
丹葩翠叶竞夭浓，蜂蝶翩翻弄暖风。濯雨正疑宫锦烂，媚晴先夺晓霞红。芳菲剑外从来胜，欢赏天涯为尔同。却想乡关足尘土，只应能见画图中。
清节高风世所推，秋毫名宦肯徘徊。勇抛朝市无穷事，笑指林泉独自来。吟榻未移溪月上，醉巾长拂野云回。尘衣欲作登门客，几杖何妨许暂陪。
锦城寒食最繁华，游骑翩翩杂钿车。烟染翠行环郭柳，波摇红影隔江花。长年已觉春如梦，远客唯应醉是家。回首乡关行乐地，风光正好路岐赊。
天涯春色蜀川多，胜赏相从到薜萝。绕郭烟芜深似染，隔林山鸟静能歌。花边密拥青丝盖，陌上轻驰白玉珂。察俗自知无远术，祇于民乐验时和。
东郊行乐冠西州，古寺岧峣翠岭头。化俗文翁传岂弟，寻山谢傅继风流。天涯尊酒欣相遇，剑外三春得共游。雅兴直须穷胜赏，年光难使隙驹留。
古祠幽邃锦城隈，千骑懽游宴席开。尽日风光随彩旆，一方民乐在春台。江头佛寺藏深竹，郊外人家荫绿槐。已奉更书催别绪，肯辞清赏屡追陪。
东海抛官勇退时，邦人留止任牵衣。三朝报国丹心尽，万里还乡一棹归。身向清闲添寿考，德因潜隠更光辉。常思把酒亲高议，何日单车遂扣扉。
使者观风过晚春，逢山应暂柅征轮。云埋雪岭铺银界，日射金仙照碧津。千里讴谣民足食，万家水竹地无尘。未能结驷相从去，簿领空嗟绊此身。
嘉川荔子著芳名，携从归鞍到锦城。驰驿幸无唐日贡，甘芹聊致野人情。丹砂结颗藏膏露，赭縠为囊贮嫩琼。京洛不须图画去，得公佳句自分明。
古祠清燕敞虚堂，乔木森森昼景长。池面雨来荷助响，席间风细篆生香。乌纱倾侧朋簪乐，翠縠翩翻舞袖长。牵俗自嗟行役去，阻陪千骑醉瑶觞。
远客亲仁岂素期，况陪文酒复经时。自惭拙宦多迁逐，每叹良朋易别离。白首冯唐空已老，清秋宋玉不胜悲。仰公早展经纶志，百辟方今待允厘。
英风一别几经年，尊酒相逢意洒然。欲报重知惭国士，喜同清议属真贤。武侯方屈南阳卧，萧相曾封汉水边。好及新春颁惠化，行藏吾道合推天。
先君同榜更何人，教育偏蒙契义亲。孔氏系匏暂滞迹，辽阳归鹤羡闲身。四朝盛事浑经眼，千日浓醪好入唇。箕颍更无高放客，只应梅柳为公春。
七月高楼暑气回，荷香细逐水风来。翠蛾细袖歌声远，绿野苍山醉眼开。羁客秋怀追屈宋，主人交义继陈雷。他年林下相逢去，诗酒何妨许重陪。
三朝勤瘁不谋身，今日官闲与道亲。纡组还乡宜最乐，居山得禄未全贫。性情有暇穷真理，门馆无权少俗宾。会待收踪归畎亩，就君同醉洞天春。
蕲水分携自昔时，六年奔走困长岐。人怜家世三朝旧，身在风波一叶危。白发星星惊岁月，丹心皎皎仗朋知。林泉早晚归休去，廪禄无厌愧漏卮。
相逢同榜盛当年，喜复君来对此筵。花下莫辞频把酒，月中曾是共登仙。左迁还有麤官乐，晚达何妨秀句传。得失已看如塞马，苦心劳力亦徒然。
一榜登科二十年，江城偶得共盘筵。郑公雅喜中都职，梅福曾由邑吏仙。白首相期情契厚，素风犹待子孙传。狂歌醉舞形骸外，吾道从来况坦然。
眉寿康宁位九卿，人间五福最难并。丹心报国冰霜洁，白首还家里社荣。化日尽输高世乐，野云应似出门情。淮淝美事传千载，何止孤风激后生。
圣人流泽到真贤，直节清名奕世传。惠政讴谣腾楚甸，醉吟风月满江天。嗟予滥典劭农印，归老几无坐客毡。一得新诗清百虑，黄粱未熟且安眠。
至道潜心信有功，目前超悟忽圆通。三身不在诸尘外，万象全归一照中。念绝去来随处乐，法无取舍自然空。护持雅属当仁力，枉问麻阳懒钝翁。
宦游从昔各艰难，方寸宁禁百虑干。忧患早催颜鬓老，风波回念骨毛寒。词场久托平生契，酒席方陪此日欢。致主庇民嗟晚矣，只堪相约挂尘冠。
独爱高居远市廛，檐楹轩豁对江天。门前一曲平桥水，舍侧千畦附郭田。鸥鸟渐能亲几杖，儿童应解爱林泉。朝廷方待忠贤急，莫厌京尘扑马鞯。
恋德怀贤出禁城，片心长挂若摇旌。留侯老弃人间事，白傅诗传海外名。潇洒琴尊资上寿，太平风月属高情。已知世故无关虑，佳句犹烦训后生。
二纪区区困宦游，相逢莫讶鬓先秋。清时无补身空老，往事难追涕旋流。举世交情怜我少，经旬行色为君留。何时归去江湖上，风月同寻范蠡舟。
疏慵斋阁昼常扃，忽喜君来病魄醒。走访禅山诸洞穴，醉吟词客旧林亭。十年多难头俱白，四友相看眼共青。别后新诗收满轴，芝兰虽远有余馨。
谪居闲僻少朋游，珍重征帆肯暂收。多难共惊霜绕鬓，重阳还喜菊盈瓯。楼前雨洗千山翠，天际江横万里秋。节物相催人渐老，此身何日得归休。
地僻官麤俦侣稀，乡关回首隔残晖。鬓沾楚雾人空老，水落红沙雁自归。往事寻思都似梦，素期乖失谩知非。东风送雨长西去，心逐轻云日夜飞。
碧落无云玉鉴飞，净中毫发了能窥。光随酒蚁斟银榼，彩莹歌人发瓠犀。露重已从巾角垫，轮倾欲把斗杓携。醉狂直好探蟾窟，安得陵空万仞梯。
仕途名迹本幽遐，谏省俄登忝世家。恩戴丘山宜尽瘁，言关社稷敢欹邪。献芹宁识羔羊美，抱瓮徒为智士嗟。君子一言华衮重，此身被服愧无涯。
宦游将老愧蓬飘，逢节他乡倍寂寥。世网萦身难自解，鬓霜凝鉴不重消。随阳鸣雁闻初急，向日丹枫惜半凋。饱暖全家尽君赐，忍看编户独无聊。
愆阳六月气仍骄，多士身劳思亦焦。膏泽俄随恩诏溥，螟蝗半逐野云飘。岁时敢望家聊给，赋敛能供政有条。凿井耕田忘帝力，何当鼓腹播民谣。
去年对月忆良朋，今夕谁同塞上情。华发苍颜人易老，赏心乐事古难并。戍楼笛响千山迥，沙漠霜寒万里明。半夜归鸿飞不断，好将幽梦到淮城。
君缘直道阻横飞，我愧无才振国威。同榜同僚忝契分，使秦使蜀重亲依。裹粮衣帛身空老，学易知天志尚违。白首相期惟信义，世情徒是亦徒非。
侍行曾见羽书飞，独鹤归辽想令威。三纪家声几泯泯，重来民俗尚依依。脱身负担诚多幸，屏迹山林愿正违。主诺已繄贤者助，第承先业愧才非。
主人忘倦客忘归，长忆江边惜别时。日下青山犹促席，风冲画鹢正酬诗。盘堆白玉鲈腴美，手擘黄金蟹壳肥。今日相思孤戍里，尘沙满眼鬓垂丝。
秋怀多感怯清笳，判向西风醉帽斜。塞上星霜人易老，幕中谈笑客偏嘉。金英浮酒稠于蚁，丹叶妆林远似花。身健几逢佳节在，登临尤更惜年华。
登高宜不负良期，须信时光似隙晖。碧穗引𬬻香满坐，黄金绕席菊成围。物华旋逐鸣飙减，客思空随去雁飞。莫讶尊前偏醉倒，醉乡才到便忘归。
九日天边倚戍楼，他年江国想陪游。鲈腴滑与莼丝荐，菊蘂香随酒蚁浮。别后星霜催老态，秋来颜鬓染乡愁。怀贤感旧情难尽，待向东西丐一州。
贤愚虽间契稠重，科籍同兼甲子同。省敛劭农明主意，霁威问俗古人风。阳和煦物先春到，膏泽随车大旱中。感旧知恩谁最笃，塞垣憔悴一衰翁。
翩翩飞鞚发云间，壮士旁观亦汗颜。势若投丸当峻坂，影如掣电下空山。汉兵神速从天落，楚骑飙驰取将还。圣主恩深怀犷俗，谩教角逐向安闲。
胡慑天威自走藏，腐儒焉用合还乡。驽骀恋主心终在，鼯鼠营身技不长。晚岁胸襟成濩落，故山林壑谩青苍。进趋无术归无计，聊得君诗浣肺肠。
圣主忧勤百职修，忠臣那复作身谋。遐方民力资周度，晚岁人情乐小休。郭震能僵乌质胫，陈汤解斩郅支头。知贤独恨官疏远，珠璧何时免暗投。
智浅才疏合窜流，生逢尧舜忍空休。犹惭世旧垂青眼，未报君恩已白头。贵老何由操几杖，爱贤曾是继箕裘。新春遥祝增眉寿，阻向宾筵跪一瓯。
欣欣万物占芳春，对景那知放逐身。粗守素风谙左宦，拟投白社愧高人。汉疏蚤命东门驾，商老方为少海宾。空辱忘年微报称，浪酬佳唱恃心亲。
危踪俄复罣刑书，得丧情怀久已无。忧道不知身窜逐，登山未敌世崎岖。恋轩无计惭疲马，向日低飞作晚乌。薄禄未抛生事拙，涸鳞徒忆纵江湖。
芳信初传喜满胸，开缄气焰若长虹。文墙目视曹刘短，诗将坛登李杜雄。一别寒暄迷甲子，十年尘土谩西东。知君善诱存先契，不欲疏顽坠素风。
心为积仁唯岂弟，官因任直少升迁。处常自享荣期乐，早退皆输白傅贤。官路风波今免矣，善人福寿固宜然。谪居未遂归田计，犹欲希风向暮年。
仕途三黜信多难，名迹常忧不自完。幸赖圣恩宽罪戾，敢辞闲地尽盘桓。孟生坠甑何能顾，贡禹尘冠岂复弹。俸入虽贫家世事，釜鱼前世已称丹。
生平迂拙畏非彝，苦爱曾颜道甚夷。麋鹿岂堪婴组绂，渔樵只合在山陂。遭时不叹冯唐老，忍耻空惭鲍叔知。盈纸更烦佳句赠，雅情深厚俗难窥。
官舍荒凉近古城，园林七月起秋声。偶来嘉客从芸省，似对清冰满玉罂。谈笑从容诚吏隠，逢迎疏野愧朝英。田庐未得长归去，山鸟知人半夜鸣。
春湖景物画图中，朱阁偏宜翠柳笼。上客纵谈髯奋白，佳人醉舞脸舒红。铺张锦绣花边日，堆叠琉璃水面风。民俗欢游鱼鸟乐，主人才合代天工。
谪居终日省愆尤，贝锦虽成职我由。萍梗屡嗟罹放逐，风波更险信沈浮。生还故里诚多幸，坐废明时敢不忧。自是无才速官谤，非关有命压人头。
养生不达嵇康论，知止聊遵老氏书。左宦行将三岁许，羸疴复卧四旬余。手扶瘦竹形相称，鬓拟新霜色一如。独枉故人诗意重，涅磨无改是璠玙。
岷峨秀气入京华，鹏翼抟风势莫涯。昆玉照人呈美璞，楚兰芬畹擢新芽。朝廷迁陟先诸彦，闾里光荣在一家。不鄙义阳疲病守，肯来同醉岸乌纱。
言路再居无少补，护边三岁乏微勋。非才自合投闲地，竭节终期报圣君。老去年光流似水，病来世味薄如云。读书记一将忘十，少壮谁教不自勤。
故人还喜笑言同，把酒相看似梦中。老去卜邻逢晏子，从来解榻赖陈公。画船稳泛平溪渌，层观高横落日红。莫讶狂歌先尽醉，预愁羁旅向山东。
胜概因人得久存，此泉疏凿自先君。发源不负当时意，清影犹涵昔日云。养正迥当深涧下，朝宗应与众流分。今逢贤帅光陈迹，名逐新诗海内闻。
三纪仁皇侍从臣，当时文学动簪绅。高明已入儒林传，旧室长存历水滨。岘首空留王粲宅，香山犹识白公真。他年遗迹应无废，不坠诗书世有人。
一自淮阳阻见贤，俄惊壮齿变衰年。宦游嗟我身名玷，早退输君福寿延。别后童颜应不改，何时醉袂复相连。白头犹忝山城守，常愧君恩未尽宣。
心镜如如绝断常，人天魔怨讵能伤。本来面目超诸相，自在威仪遍十方。石火电光随事过，龟毛兔角竟谁长。真风到处堪行化，何必江西选佛场。
得请西台鬓已班，便乘骢马出齐山。举头桑梓休怀土，信脚伊嵩胜抱关。憔悴精神宜早退，太平官职自多闲。三公天下称人杰，名迹何堪比数间。
少多狂拙老惭非，富贵功名得已迟。六秩筋骸难任事，十年台阁谩逢时。圣朝贫贱虽堪耻，吏隠优闲合作知。回首螭头严近日，恍如曾梦到龙墀。
贤者规模众所遵，屏除外饰贵全真。盍簪既屡宜从简，为具虽疏不愧贫。免事献酬修末节，都将诚实奉嘉宾。岂唯同志欣相照，清约犹能化后人。
四公眉寿复均年，此会前修未省传。筋力轻安同少壮，风标萧洒似神仙。分司东洛荣难并，聚德西豪事莫肩。今夕天官应有奏，老人星彩近台躔。
金昆玉季老相亲，孝弟传家四海闻。白首还乡疑广受，清朝得志异机云。埙箎迭奏声相应，鸿雁连飞翼不分。一夜西风响黄叶，萧骚助我叹离群。
一阳将复昴当躔，毓粹储精降巨贤。启迪先朝承大统，赞襄仁祖格皇天。备膺百顺人谁拟，达有三尊我独全。嵩岳穹崇河水远，高名遐寿与之肩。
空庭待月喜佳宾，杯杓频传酒易醺。长笛悠扬侵万籁，圆蟾潋滟出重云。辞荣风节轻三事，破的功能伏一军。高兴未阑天宇静，笑谈不觉夜将分。
老来尤喜见朋游，况是才名第一流。今日偶逢甘共醉，他年相忆苦三秋。高吟洒落过千首，遗爱深浓在几州。我亦官闲少拘检，留连宁复问更筹。
白首相知有几人，良宵难惜醉醺醺。此心直欲清如月，外物何妨薄似云。饮若长鲸吞巨浪，诗如老将纳降军。过从幸得闲中乐，好恶荣枯莫彊分。
今夕无烦秉烛游，露华垂叶若珠流。翰林偏爱尊中月，词客休悲洛下秋。金谷池台多胜概，伊川山水近神州。从兹只合追清景，世故何烦妄计筹。
周公作邑遗成康，玉帛从兹走万方。四向山河围殿阁，千家花竹间田桑。游人选胜停车马，词客寻春杂咏觞。幸得闲官陪几杖，欲酬佳句愧荒唐。
贤守班条俗易从，戴其仁厚服其功。虚心足以求民瘼，实效应须柬帝衷。缱绻交情由道合，连绵榜契复官同。当时赐第今无几，共喜优游作老翁。
半生奔走困尘埃，晚得优游掌旧台。庭柏岁寒青独在，林乌朝夕倦重来。闲沾薄禄诚多愧，老向清朝信不才。唯喜洛城俦侣盛，从容相遇即衔杯。
穰邓相看少壮时，中间薄宦阻亲依。幸君西洛休官早，值我东齐谢病归。春色满城游骑纵，月光照席酒觥飞。遥知汉上幽栖乐，饱暖全家卧翠微。
名园选胜许参陪，游骑俄冲急雨回。花里不闻鶑弄舌，瓮头空爱蚁浮醅。寒云重结三冬雪，暖律虚飞二纪灰。深恐群芳便雕落，主人还引上春台。
春色鲜明满洛川，青芜白鸟望中闲。千门金碧明初日，四面烟岚簇远山。桥偃长虹当上苑，水淙鸣玉过通阛。乘骢幸托车尘后，时赖清尊破客颜。
牡丹奇擅洛都春，百卉千花浪纠纷。国色鲜明舒嫩脸，仙冠重叠剪红云。竞驰经品供天赏，旋立佳名竦众闻。园吏遮藏恐凋落，直欹青盖过残曛。
夺尽春光胜尽花，都人巧植鬭鲜华。搜奇不惮过民舍，醉赏唯愁污相车。密蘂攒心承晓露，繁红添色映朝霞。何妨纵步家家到，园圃相望幸不赊。
佳节仍逢善政初，熙然民物在华胥。龙楼影里回仙棹，隼旆光中从相车。明媚山川铺晚照，啁啾丝管响清虚。太平应似羲皇世，早晚重看洛出书。
公从帝所享钧天，归及三春景物妍。洛鲤烹鲜随玉馔，姚黄开晚待琼筵。身同五福居周分，心似南风助舜弦。花木只堪供暂赏，直须嵩少伴长年。
湍流湱湱走平田，清旷园林未暑天。绕圃曲堤都种竹，泛舟双沼不栽莲。沙边白鹭翘来静，丛上幽花晚更妍。乘月陪欢忘夜久，莎间潜有露珠圆。
千骑翩翩逐郡侯，条山重继昔年游。翠深叠嶂烟岚晚，绿满长郊稼穑秋。胜概不知行客老，征骖聊为主人留。预思别后登临处，应见黄河入海流。
白首衰颜愧复来，当时怀抱向谁开。登临仿佛惊前梦，游赏从容忆旧台。旨酒欲斟怀老伴，高吟难敌想天才。会须早逐君归去，茅屋荒田半草莱。
孙阁重登愧玳簪，情同倦翼托高林。嵩邙未敌仁基厚，河洛宁如福海深。善教每闻当镂骨，重知难报欲沾襟。至诚怀德逾饥渴，不比寻常势利心。
疏顽曾是费𬬻锤，从昔叨蒙国士知。一阻门墙惊岁月，几回魂梦到嵩伊。神仙客佩黄金印，燕赵人斟白玉卮。薄宦浪抛东阁去，君恩未报叹衰迟。
僚友难逢不世贤，洛台经岁共清闲。蒹葭岂合依良玉，培𪣻何能望泰山。直道难堪从俗尚，清新原足重人间。期君致主登廊庙，茅屋荒田我自还。
谁擘中条太华开，万家填郭耸楼台。岳呈仙掌日边见，河泻龙门天上来。烟霭远分秦甸阔，山川都抱舜城回。坚碑应是当年石，重见吾皇咏起哉。
武夷山色倚天青，中有贤儒谢世荣。自以高名传积庆，不教黄壤掩清名。构亭傍垅同虚寝，陟岵无时见孝诚。宁独显亲由富贵，还能厚德庇群生。
道傍禾忝穗交垂，旌旆纷纷曳彩霓。山夹两河嗟地险，云埋万堞觉城低。十年不到身如梦，五马重来路欲迷。却据归鞍下长坂，辕门迎谒引行齐。
气如巨浪泻长江，清似寒冰满玉缸。几与贾生摩壁垒，未令张子见麾幢。色丝幼妇宜传久，肉袒牵羊合亟降。欲近云章刊翠石，却忧染翰孰能双。
边霜肃肃满川梁，无限秋怀付一觞。白酒聊同佳客醉，黄花不减故园香。民兵已许归南亩，圣泽行闻赦叛羌。得脱征衣归里社，大能酩酊乐时康。
古祠东北据孤峰，台殿岧峣出半空。廛市纵横棋局布，云烟重叠画图中。登高览胜惭吾祖，放意寻山忆谢公。却爱夕阳照归骑，翩翩旗旆满川红。
逾旬积雨喜新晴，民物熙然百谷成。风叶萧骚林野薄，霜天寥廓日华清。千山甫隔乌延塞，两水傍临不窟城。但得年丰人足食，犬羊余种岂须平。
时奉清欢消鄙吝，真同寒水涤尘沙。尊倾玉粒醅浮蚁，丛合金英菊有花。湖面烟霞如泽国，波心亭馆似仙家。四时风月皆堪赏，不独霜前爱物华。
元老邀宾乐事并，每居右席愧群英。里中耆旧唯公长，醉里篇章映古清。柔袂缓舒鸾鹤舞，短箫轻引凤凰鸣。莫嫌尊酒过从数，向老交游更有情。
三十年来解榻宾，今朝重喜奉陈蕃。松筠雅操寒逾劲，胶漆深情老益敦。槐位已惭同致主，棠阴还许继为藩。古今此会应难得，醉饮休辞罄绿尊。
属邑逢公喜望尘，便陪将漕向江滨。当时早重朋僚契，晚岁重敦道义亲。华衮已惭无德称，琳宫弥羡最闲身。相过无惜频欢醉，八十康宁有几人。
叨荣报国老无成，辞疾还乡负物情。身近良朋如倚玉，心怀诸弟若摇旌。成行每羡随阳雁，得友何惭出谷鶑。光禄官闲容谒告，扫除门巷待同行。
三纪荣途愧汇征，数逢忧患见交情。江吴切喜陪经席，关陕还容并使旌。大尹彩旟方画隼，上阳乔木欲迁鶑。铜驼金谷春游盛，谁伴朱轮五马行。
致主唯将盛德临，世推文定总朝簪。先门自昔蒙知早，开阁当时用意深。功业所存皆国计，忠贤有后见天心。冢卿耆德承家庆，福寿康宁映古今。
东田不到几经年，孙阁重登荷眷怜。清世莫尊唯尚父，朱颜难老是真仙。四朝弼亮繄贤业，八表升平赖化权。门馆旧生弥幸会，再陪几杖向林泉。
三纪分携念友生，天涯相见眼重明。诏恩幸忝交承契，尊酒聊伸故旧情。我守塞垣华发短，君归乡国锦衣荣。何时共老江湖去，鸡黍相过乐太平。
楼阁参差霜叶红，湖光秋色画图中。移船影动波心月，横笛声随水面风。当日席间先醉客，如今塞上独衰翁。思君情绪兼归兴，暗逐汾川日夜东。
四朝出处久亲依，共上青云更复谁。里室相邻同晏卜，庙堂曾忝奉萧规。恩荣过分知难报，忧患频经觉早衰。一意待公还宰席，放归箕颍养癃疲。
登高观稼适同时，宾从喧阗逐隼旗。殿阁崔巍初日照，林峦萧索晓风吹。山空笳鼓穿云响，径险车徒出谷迟。坐阻车公归兴速，却寻黄菊醉西池。
守麾犹得长诸侯，全晋提封二十州。画角悠扬高戍晚，黄榆摇落故关秋。防边战士多乡思，并塞胡儿学汉讴。早晚罢兵容请老，邀君同醉潩湖头。
衰疲敢惮守边州，老去光阴似水流。塞马春深无苜蓿，田家雪足望𪎌麰。清笳只解添乡思，白酒聊堪解客愁。独喜平刑贤使者，能将德庆绍箕裘。
宦名驱役费光阴，寒暑忧劳昼夜侵。多病形骸衰易感，无涯思虑老难禁。离群终日嗟予季，聚首何时获我心。精力已疲恩未报，怀归体国念俱深。
安车乘兴赏春妍，荣盛欢康世莫肩。旧舍讼棠重蔽芾，昔游昼锦复蝉联。子孙拥节迎家府，稚艾争途看寿仙。堪叹三川疲病守，陪公不及望公还。
弱柳何由羡老松，衰姿劲节本难同。河南羸卧漳滨叟，塞北鹰扬渭上翁。多病未能谋早退，壮猷方看策元功。幸公再致唐虞化，庶托余生寿域中。
重九思公向洛阳，三秋此日念何长。心随白酒聊相寄，头插黄花想共尝。盈幅忽惭琼玖报，开尊应伴绮罗香。明年花好能来否，元老同期醉寿觞。
龙门秋色胜春时，新霁登临景更奇。二室峰峦侵碧汉，两涯楼殿照清伊。鸣泉乱泻香山道，翠柏深藏白傅祠。独恨不能陪杖屦，思公空作寄公诗。
郊原经雨绝纤尘，短麦蒙茸盖垅新。霜叶妆林成锦段，溪风吹水作龙鳞。秋山苍翠浓如画，晴日鲜明暖似春。遍叩禅关止三宿，犹惭高退自由身。
一门遭遇世应稀，诏许寻兄荷主慈。屈指共惊游宦久，差肩却想事亲时。惭卿才识加昏耗，嗟季情怀畏别离。报国尔曹心尚壮，无能唯我复先衰。
宦游离索每相望，弟妹俱来喜莫量。言笑从容忘世味，盘筵简率任家常。清朝幸免鸰原急，白首欣逢雁序长。安得身闲归里社，一尊共醉乐时康。
忠臣守正不谋身，处己虽危道益尊。直为冕旒宣圣训，岂唯囹圄被宽恩。阴功自可资耆寿，馀庆犹当见子孙。徒有爱贤无所达，行将归老愧难论。
两家契义世难伦，老去相逢意愈亲。衰暗岂能宣上化，高闲空惜致尧人。论交白社逾三纪，接武黄扉近十春。终日追陪何所乐，从容言笑尽天真。
嘉宾嘉景喜相陪，况有良朋冒雪来。湖涨碧波三十顷，枝妆玉蓓万千枚。白头道旧情难尽，渌酒相期醉几回。衰暮若非君顾我，平生怀抱向谁开。
上庠英妙已相陪，随计观光亦并来。给札偶容亲砚席，抡才同是中条枚。他年阔别常千里，此地过从只两回。衰病从来游宴少，为君尊酒喜频开。
道义相期久益芳，忘年敦契自南阳。荣公三乐今谁似，李白千篇敏异常。愿见却须烦枉驾，奉欢先已辟东堂。故情新约知无改，松柏从来耐雪霜。
宠荣逾分自颠跻，珍重高人早拂衣。山郡经时无好客，铃斋终日敞闲扉。琼瑶获报欣情重，酒醴将诚愧物微。道义充盈文笔健，应容残朽再亲依。
思君日日上高楼，心逐西南汉水流。侧听车音常有待，互酬诗兴未能休。高阳簪履成陈迹，西洛衣冠散旧游。独有地仙年八十，逍遥林下笑公侯。
浮名驱逐阻音尘，一别伊川十二春。顾我衰残如槁木，羡公眉寿若灵椿。寒梅乍吐香尤馥，白酒新𥬠味颇醇。对景便思同一醉，都忘衰病在漳滨。
高标早与利名疏，独向先门肯曳裾。举眼正无羁客伴，解颜频喜故人书。相期消息应端的，久别情怀待展舒。闻说山城春色早，安车乘兴莫徐徐。
诗筒相续到随城，练句挥毫老益精。尺素屡兼双鲤赠，一言相诺百金轻。酒思佳客忘怀饮，梅吐新香扑鼻清。但得安车寻旧约，敢施行马待先生。
帝图绵永合无涯，天降真人动鲁沙。两奉离明来继业，久膺舜养似重华。徽音远过周文母，俭德深惩汉外家。仙仗忽遥灵寝闭，悲风空引戟幡斜。
画梁归燕拂轻埃，庆寿宫花亦盛开。平日仙踪何处觅，今年春色为谁来。寝门永隔慈孙问，陵路俄瞻吉仗回。圣主孝思刑四海，千秋万载咏烝哉。
北走单车驯猰貐，东徂万室活饥羸。谋深先帝承祧日，功在仁皇与子时。英气不随钟漏尽，高名长与日星垂。登龙孤客怀知遇，恸哭秋原欲诉谁。
妙年辞笔已惊人，不谓明时阻致君。白首郎中归白水，青衿弟子到青云。渊明雅有归田兴，贾傅空留吊屈文。千载定应无孔孟，一言谁为诔孤坟。
曾向西都陪白社，同为御史带乌纱。盘筵真率无多品，歌舞相参作一家。连日赏穷伊阙寺，乘春看尽洛阳花。那知遥作终天别，不预乡人挽葬车。
弟兄俱是龙门客，数载难忘国士知。疲马每怜谙远道，焦桐竟待挂朱丝。青云空费提携力，白首应无报称期。未到柏城持葬绋，祖庭长恸涕淋漓。
二纪金华侍从臣，升平看足作闲人。身跻显仕由稽古，世有阴功为庇民。但见朝廷方贵老，那知河岳遽收神。哀荣终始公无憾，况有清名服搢绅。
荣名雅望退休闲，声誉清高已纳冠。匡国多方开五老，齐名有道列双桓。耆英后会成威烈，相貌前图壮世寒。吾道欲如公道立，百年藻鉴动人看。
水色山光照曲阑，芳春时节称游观。鶑花不为少年惜，尊俎莫辞终日欢。香逐好风来席上，景随佳句落毫端。人间胜事今犹古，谁识相并四者难。
路入青山几万重，前山行尽路还通。小舟棹急岩溪水，高柳絮飞堤岸风。春物老时林遍绿，晚烟收处日垂红。民居稀阔兼穷僻，多使顽夫气自雄。
往昔开锄古洞存，神龙曾隠穴山峦。灵踪何日青天去，云气无时白昼寒。穿石分明印鳞爪，履泉惊惧作波澜。于今霖雨均方国，来客休疑尚此蟠。
轩开环列万峰青，门对乌伊遂榜名。千室楼台凭栏尽，一溪烟水卷帘明。炉烟晨起迷云色，松韵时来杂梵声。峻极祇宜长闭户，柰何持钵入东城。
溪光山色照天晴，开豁襟怀远眼明。每日风清生竹韵，有时雨过沸滩声。夷犹水上渔舟逸，奋迅檐前燕翼轻。珍重老僧无个事，坐观群动竞经营。
山盘村曲晓烟迷，昼静新禽信意啼。风敛雨痕千嶂碧，日烘蚕箔万家齐。叶怜绿密真成幄，花惜红深又落泥。气候宜人尤解倦，夕阳归路绕长溪。
杉松郁郁际青天，堂殿重重蘸碧泉。山合不能遮日月，径深无碍入云烟。弥陀佛建千人会，照律师来五戒传。乘兴登临与僧话，分明水戏在帘前。
荒村十里居人少，中有僧庐挂隠名。高阁截空霜月古，群山临槛竹风清。潺潺鸣溜将心涤，艳艳新花共眼明。珍重肩吾能自适，尝招诗友避暄行。
嶙峋峭壁武溪东，耸起昌文叠秀峰。空谷流声浑管籥，断云出岫倚崆峒。依稀玉韫含辉晓，烂熳花飞点翠融。自是山灵开淑气，遥看拱璧郁青葱。
扁舟初泛入泷船，隠约乘槎上汉年。岸狭束成三级浪，山高分得一毫天。扫开盘石那无酒，流出桃花恐有仙。青史若能留姓字，直须来此钓溪烟。
云根一窦发清澜，绀宇何须结绮栏。夜霄定知奎斗澈，浪翻应有蛰龙蟠。支机水沸银河涌，海眼秋清宝鉴寒。自是源泉开淑气，还看雪液更漫漫。
候馆寥寥辍棹过，酒醒无奈旅愁何。雨昏郊郭行人少，苇暗汀洲宿雁多。干禄已悲凋发鬓，结茅终愧负烟萝。篇章早晚迟知己，苦志忘形自有魔。
梦乘鸾鹤到仙家，侍女风流魏月华。琥珀盏斟千岁酒，琉璃瓶种四时花。金函藏箓文刊玉，石壁题名篆点沙。一枕北窗初睡觉，日移门外柳阴斜。
几年埋塞称筠根，虎识灵源为剖分。僻处旧应无客到，遗踪久不使人闻。细穿幽窦声投石，猛出层岩冷喷云。赖有贤侯精鉴在，图经补缉得完文。
浩然行思脱尘埃，画鹢横堤雁阵催。申伯此时南国去，次公何日颍川来。鉴湖清句秋多兴，魏阙丹心老不灰。勋业古来余事耳，离亭含笑倒樽罍。
宝塔登题称逸材，云关岫幌半天开。独龙下峙钟形峻，灵鹫旁连翼势回。翠琰名传千载远，紫金身应四朝来。十虚含吐真空里，假步移文亦小哉。
山北迢迢十里余，使华联辔谒神居。吴朝崇构飞虫后，梁帝停焚骤雨初。松盖交阴垂道路，棠枝孤秀耸庭除。太平应祷邦人赖，惠烈新加益显欤。
十里龙盘走势来，此轩清对此山开。日华先觌东方出，春令长瞻北斗回。地压灵鳌为胜境，城迁巧冶作瑶台。何年隠几成余志，世味于今已似灰。
一绪连文璧几重，早年宏丽压机龙。心闲自结千岩月，音妙谁听万壑松。清入奇怀诗信笔，暗通大道酒盈钟。宾筵忽得阳春句，属和翻愁雪意浓。
南国星桥铁锁开，朋簪聊醉凤凰台。同民所乐尝闻孟，与物为春略似骀。龙曜乍增昆岫出，佛华重散朅陀来。发篇示我虽温丽，欺魄连墙肯至哉。
一寸逍遥气自春，等闲语默见天真。艰难世事尝来遍，平淡交情久更亲。会面只惊蓬鬓改，离亭还折柳条新。世间冷暖随通塞，三纪如常有几人。
衮衮京华志气低，归心长伴日轮西。苍颜白发因新选，明月清风思旧溪。屈指光阴时节晚，举头霄汉路歧迷。巴陵太守应怜我，准拟经过醉似泥。
紫泥封诏下天关，青锁俄虚侍从班。朝袖暂怀新印绶，绣衣荣过旧家山。鉴湖风月供吟笔，稽岭烟霞入醉颜。宸眷未应容满岁，使车行被命书还。
岩头郁郁凌寒柏，柏间时复云封白。苔苍草碧自年年，绝奇中有参同客。道通下蹑天根深，山灵啼泣穹崖阴。春深不问花开落，寂寂空山千万寻。
井邑银山匝画屏，层檐飞翼入苍冥。晓穿帘幕扶桑日，夜浸栏杆紫汉星。春水涨来斜涧白，炉烟抹去半峰青。无边光景归吟日，莫向樽前辨醉醒。
凌虚云磴陟崔嵬，轩槛仍从绝顶开。邑屋万家迷向背，江流三面自萦回。金山每恨波涛阻，星石曾登培𪣻来。为是会稽东部郡，不教更号小蓬莱。
松盖松幢引步高，跻攀终日自忘劳。寒泉澄澈新镕镜，华栋峥嵘下冠鳌。轩到嫩岚浓欲滴，庵依叠嶂势偏豪。双旌暮迫城𬮱去，止观回应羡毳袍。
平旦前驺出郡𬮱，松堤石磴自无尘。寒云明灭天开幕，霜草青红地展茵。灵刹迥非劳世境，净庵常属悟空人。更怜万竹千杉色，不问严冬与早春。
越守新除汉夕郎，剸繁从古籍才良。一麾偃息专方面，千骑雍容过故乡。近侍暂虚青琐闼，还朝行捧紫泥章。邦人喜庆今何幸，复见前龚与后黄。
山盘水转小桥通，殿角峥嵘倚乱峰。世上自闻真法力，岩前无复白狼踪。蜃喷海气昏危塔，龙戏江声杂暮钟。为爱赞公房外月，解鞍求宿愿从容。
荒园晚景敛寒烟，数朵清新破雪边。幽艳有谁能画得，冷香无主赖诗传。看来最畏前村笛，折去难逢野渡船。向晚十分终更好，静兼江月淡娟娟。
雪晴山色一重重，因暇寻幽访古踪。神叠石基成宝殿，柱图灵品感真龙。僧居渐远林间地，客枕曾闻月下钟。会得登临便无事，门前流水照青松。
春入花房次第开，上林先望属车来。时忘万物均民乐，恩许群臣奉燕杯。凤下朝阳时鼓舞，鱼游太液自徘徊。愚心愿献千年寿，岂特欢娱一日陪。
公从书阁登词掖，西帅重归始五年。当日诸寮半荣落，后来几辈杂愚贤。斋前花树多新植，架上尘签乱旧编。嘉遇荣名时所贵，从容感咏属觞篇。
汉家东郡古延津，诏属王畿命迩臣。仪物增荣都府旧，恩光流浃吏民新。已明条教康罢俗，更饰林园乐盛辰。蚤赋中和来奏御，知公不久整归轮。
北辅为藩自昔优，使君深壮称公侯。楼台重拂前人记，池圃更新此日游。比岁丰和多恺乐，乘春临赏几迟留。使君诗藻无穷思，宾席谁堪奉唱酬。
三年重到集仙庭，却理陈编不自停。阁下旧题几已暗，壁中遗简尚余青。故人扰扰谁相好，世事悠悠我特醒。坐看重云开白日，独摇修翮入高冥。
群玉嵯峨压石渠，我初通籍预雠书。三年未压承明直，一日更从俗吏居。对案不堪文墨弊，离群长恨笑言疏。紫宸蚤退春朝永，时得期君过旧庐。
禁阁深严帝策书，侍臣才调蜀相如。屡从金马辞番直，又下承明佩左鱼。弩矢前驱登北固，壶浆迎路过姑苏。使君诗老江山胜，早晚新篇到石渠。
空堂老壁隃尘昏，苏子之迹世所珍。龙虎变化生风云，拏石攫木力万钧。斯人豪奇迈伦群，平生慷慨半道沦。高辞壮论胡不存，惜哉独以技艺闻。
劲风疏雨深秋节，古寺重扃独坐人。菊色未开期有待，萸香欲佩使谁纫。登高莫作西城望，把镜须怜白发新。持酒劝君休惜醉，定知归日不盈旬。
日上扶桑辟九关，天威咫尺不违颜。簪绅就次初传警，内外分朝迭进班。霜压陛隅螭闯首，风摇殿户兽鸣环。圣君从谏宽狂直，丹槛无容复敢攀。
紫宸陛戟百重深，拜朔官仪列弁簪。旭日未全开宿霭，清风先已敛群阴。迩臣自识宵衣志，下士徒怀夙退心。虞氏致平犹有戒，愿闻歌载诵余音。
君从司会陛延阁，更职华光奉讲论。却顾簿书劳已甚，独怀僚友意仍存。新居近指西城路，旧约还寻北海樽。便欲相期五人者，轩车蚤晚下宫门。
江汉交流古要津，高牙大旆压城𬮱。昔尊丞相初开府，今属郎官试治民。迎路壶浆因问俗，前车弩矢便行春。由来美化先南国，遗乐犹应咏错薪。
朝驱款段北省客，莫驾屏星州治中。朱颜绿发出尘土，长缨高盖生清风。彼都之胜实乐国，颍汝交贯淮波通。使子乞得一麾去，宁复汲汲须江东。
嘉陵剑阁万里道，自古当为行役忧。于今帝制自无外，仕者何必尽中州。我昔成都两岁留，春风秋月多遨游。须知锦城虽云乐，不如早还沧海头。
塞外风烟河上尘，归来始觉二毛新。承明自厌频趋直，沧海还思一濯巾。幕府旌旗初压境，画船歌吹便行春。湖山满目旧游在，何日从公醉紫莼。
山绕湖堂寺绕山，平生愿向此中闲。青云白水相浮荡，野客高僧独往还。少年自嫌轩冕累，因循将恐鬓须斑。南漪最是逍遥地，且挹清波濯愧颜。
浩荡西风动客裾，飘然归思满田庐。少时岂省为名误，老去真知与世疏。胜事祗随诗句尽，壮怀犹向酒杯舒。南山已有终年约，三径何年得自除。
此都豪丽岁仍丰，此夕都人凯乐中。车马笙箫千里至，楼台灯火九衢通。香舆轧轧凌风驶，粉袂翩翩照地红。病守行春真莫强，更堪攀倚少年丛。
西寺题名墨尚新，今为宾主此堂人。纵谈更起挥青麈，极醉何妨倒紫纶。梁苑旧游皆已往，吴山高会正临春。欲知胜事常难得，嘉句先应动荐绅。
相如未用尚文园，暴胜威名世已传。揽辔一时高莫挹，著书千首浩无边。顾惭局趣何能驾，望绝骐骝不得前。圣世料材方责实，便应归泛五湖船。
前日移舟就近村，送君西望大梁门。九重宫阙天光远，千里江湖水汽昏。壮士遨游应自适，少年离别枉伤魂。北州为政须当厉，即上青云款帝阍。
三吴高士厌英躔，乘兴南来得暂延。俗役更思抛吏几，胜游还约泛湖船。平生慕义如饥渴，自昔论交孰后先。独恨良朋不相对，一吟嘉句重悁悁。
十年高卧占东南，禹穴幽纵久已探。峻节千寻山壁立，虚怀万顷海波涵。愧非仲举能延士，赖有君公为对谈。大句联来两豪绝，应知弱力已难堪。
使君嶷嶷下中台，幕府飘飘得上才。仲宝初招庾郎至，微之还遇窦生来。江山满目归吟笔，宾主相忘属酒杯。自愧邻城非胜赏，联章大轴为谁开。
北固峨峨铁瓮完，京口浩浩海门连。鹏抟羊角来天外，鳌戴方壶献几前。西府旌旗犹壮睹，南朝宫殿尽苍烟。登临不用成悲感，自得开怀一旷然。
坐看和气变农愁，三白前占岁大收。未及劝耕巡属县，不妨酾酒望高楼。剡中人远空相忆，韩子诗成枉见投。正欲与君论出处，扁舟何日肯东浮。
为郡无闻困米盐，先生有道独幽潜。豫章因甚尊徐孺，益部何能诎蜀严。已脱簿书身自放，肆寻山水意宁厌。京江最欲方洋处，愿从屏星卷画幨。
两镇旌旗对抚邦，老成循政独难双。赐环已许归西省，拥檝方来绝大江。后乘愿陪幽赏尽，诗新顿使勇心降。主人意厚春潮小，且卷孤帆偃画杠。
驿骑驱驰万里身，锦貂浑欲变缁尘。平生未识行边地，今日初欣遇故人。洗眼已惊双鲤至，相看应讶二毛新。羡君独得从军乐，三岁高阳幕里宾。
初持诏节下宫衙，四牡临门敢顾家。稍远郊畿还感慨，却瞻原隰自光华。使行万里谁非病，义重千钧始拜嘉。遥指燕山数归日，都城犹未有多花。
汉家恩信抚群戎，坐息边民乐岁丰。自古所求中国治，于今无复四夷功。金缯但取一州赋，使介何辞万里通。顾我衰羸岂堪此，共扬威命赖诸公。
拥节才临塞北垣，正逢归骑下幽燕。昔初并命银台下，今独先还赭案前。胡地风沙辞异域，汉家日月望中天。边城尊酒虽云乐，闻说腥膻更惨然。
风沙敝尽旧狐裘，走马归来过冀州。闻报故人当邂逅，便临近馆为迟留。不容倾盖论时事，空寄新诗写客愁。却望后车尘已合，箫声清断去如流。
万里风霜一病身，归来初喜渡河津。举头已近长安日，洗眼先逢玉署人。平昔每嫌疏馆舍，今兹暂许接车尘。延英对后应多暇，东阁期谁共赏春。
使节葳蕤出汉宫，我方受瑞守江东。解还印绶甘元礼，霁去威严幸弱翁。金珮并辞丹屏下，画舲相接汴波中。过江弩矢应交路，敛避须如御史骢。
六朝开国尽东州，此地常居第一流。四海今皆归圣主，万兵犹得视元侯。江山执胜登临好，市邑空残赋役稠。我去正应千百虑，不知能复纵吟不。
忆时送公公索诗，欲从公醉亦狂辞。今叨东镇恩方厚，更过邻城喜可知。已分尊前非敌量，独怜湖上失春期。江南地煖霜无力，橘绿莼丹蟹自肥。
读书不遇古所有，闲居得地今日稀。世故纷纷定难了，况独身已与众违。洞庭水清君山碧，白酒满市鱼满矶。都门一到十日耳，犹恨风尘污我衣。
春色先从禁苑来，侯家次第竞池台。清明已近秋千动，上巳相寻曲水开。绣幕风微花自舞，金炉日永麝销灰。病夫欢意那能强，漫作山公倒载回。
昔下承明得善藩，初无佳政可胜残。与民共乐湖山好，遭世承平法制宽。当日清谈羞俗士，归来白髪困尘鞍。羡君正逐春遨盛，岂减东州旧赏欢。
昔为邻政愧难参，今读新诗叹召南。美化由来称乐国，胜游还足发清谈。江山临眺乘秋霁，旌节联归卷夕岚。病客区区方北去，尚思堂下暂停骖。
自与公家三世旧，坐看高闬压亨衢。楩柟屡构明堂厦，麟凤更参圣代符。结友固应皆以义，论诗何独取于愚。归舟早晚乘潮度，犹得西湖一笑无。
盘崖绝𪩘与天通，汗漫烟霞谢世笼。耸起浮图山突兀，自然衙石玉青葱。古人兴废千年上，游客登临一啸中。谁为燕然愧班窦，弧城羁据亦铭功。
长爱高僧住绝岑，定知无复俗缘侵。人生扰扰应从昔，世事悠悠岂独今。轩冕傥来真可愧，山林归去莫嫌深。孟轲事业谁能及，告子唯先不动心。
木叶飘飘客正悲，浮云更起蔽朱曦。分无好月临清夜，且共芳樽乐盛时。密户那忧风荡烛，重帘宁怯露侵肌。金壶漏尽玉山倒，天外晴阴谁复知。
一池春水绿于苔，水上花枝间竹开。芳草有时依旧长，文禽无事等闲来。年颜近老空多感，风雅含情愧不才。独有前人修禊在，荒亭终日此徘徊。
似雨非晴意思深，宿酲牵率卧春阴。若怜燕子寒相并，生怕梨花晚不禁。薄薄帘帷欺欲透，遥遥歌管压来沉。北园南陌狂无数，祇有芳菲会此心。
计较平生分闭关，偶然容得近人寰。春风池沼鱼儿戏，暮雨楼台燕子闲。假寐尘侵黄卷上，行吟花坠绿苔间。了无一事撩方寸，自是颓龄令鬓斑。
出门无路避飞沙，长夏那堪暑气加。永昼火云空烁石，华堂冰水未沉瓜。月明葱岭千秋雪，风静天河八月槎。终借羽翰乘兴往，烦冤谁此恋生涯。
缭垣乌鹊近人飞，帘外曈曈日上迟。桧作寒声风过夜，梅含春意雪残时。古今无物为真乐，出处何心更诡随。寄语年华聊一笑，未应长负醉乡期。
古屋萧萧卧不周，披裘起坐兴绸缪。千山月午乾坤昼，一壑泉鸣风雨秋。迹入尘中惭有累，心期物外欲何求。明朝松路须惆怅，忍更无诗向此游。
游观须知此地佳，纷纷人物敌京华。林峦腊雪千岩水，城郭春风二月花。彩舫笙歌吹落日，画楼灯烛映残霞。如君援笔宜摹写，付与尘埃北客夸。
霓旌远远拂楼船，满地春风锦绣筵。三岛路深游阆苑，九霞觞满奏钧天。仗归金阙浮云外，人望池台落日边。最引平生江海趣，波澜一段草如烟。
三灵山下新安水，潇洒人间画不如。收得市朝忙日月，归来田里老樵渔。君能知命忘机久，我愧于时触事疏。从此卜邻同笑傲，何须强著解嘲书。
移病憛憛久雨中，鸣驺时听六街东。忽吟佳客诗消暑，远胜前人檄愈风。海运我殊惭斥鷃，陆沉君合伴翔鸿。更酬珠玉思谈笑，裹饭何须厌屡空。
柱础沾濡雨意成，翩翩鸟雀隔帘鸣。侵寻爽气来欹枕，想像沧波去濯缨。已识古今无得丧，祗须彼我不相迎。冁然一笑呼归骑，聊更飞毫戏友生。
庾岭开时媚雪霜，梁园春色占中央。未容鶑过毛先类，已觉蜂归蜡有香。弄月似浮金屑水，飘风如舞曲尘场。何人剩著栽培力，太液池边想菊裳。
儿童剧戏甬东天，小别侵寻二十年。海岸楼台青嶂外，人家箫鼓白鸥边。哀容愁问州民事，胜槩欣逢太守贤。为我剩题潇洒句，遥闻凤诏待诗仙。
都人供帐国门东，淮海兵符节制中。青琐论思虚夜月，朱幡游衍值秋风。侯嗟谁在思张仲，民喜重临得次公。内外忘怀能自适，何时谈笑一樽同。
天扶开宝至熙宁，和气薰蒸瘴疠停。五管闾阎如按堵，六朝仁圣喜祥刑。欲推恩泽求肤使，果见谋猷简大庭。嗟我白头甘抱椠，看君归日上青冥。
看花金谷屡衔杯，先后归时出处乖。朝日衣冠辞魏阙，春风旗鼓过秦淮。谈间咸庆连云屋，事外欢娱付水斋。回首未成东下计，可无书札写离怀。
寺压苍厓势欲倾，欢然西度为谁兴。云随草树萦层岫，江浸楼台点万灯。坐久不知身寂寞，梦回犹觉气轩腾。思君城郭尘埃满，相逐寻闲亦未能。
争得才如杜牧之，试来湖上辄题诗。春烟寺院敲茶鼓，夕照楼台卓酒旗。浓吐杂芳薰𪩘崿，湿飞双翠破涟漪。人间幸有蓑兼笠，且上渔舟作钓师。
朝晡广厦坐欹斜，稍觉炎天气象加。紫玉箫攒湘竹笋，赤霜袍烂海榴花。悠悠物外身无事，扰扰人闲智有涯。五鼎一瓢何必问，且凭诗句度年华。
雨余宫阙映秋旻，漠漠槐花水上新。夜有蝭蟧催节物，朝无沆瀣助精神。形如槁木聊依世，名若浮烟底徇人。莫笑长吟销短景，故园回首隔参辰。
青天赤日水如汤，车马飞尘百尺长。望岁人人忧旱魃，舞雩旦旦待商羊。清衷凌物回天鉴，膏泽乘时助岁穰。自有股肱歌盛德，刍荛谁敢僭揄扬。
未能谈笑破愁城，犹幸都无俗事撄。载酒何人过扬子，评诗今日得钟嵘。杜门落漠尘埃隔，扫迳侵寻霰雪生。谁向梁园能授简，看君文格出天成。
雪意悠悠底未成，年华促促尚谁惊。浮云稍助春来暗，薄日迟回午后明。静见游尘侵藓迹，忽闻落叶扫阶声。此时俯偻无酬酢，世谛吾心弃不争。
禁街人语绝喧哗，庭下微吟斗柄斜。万里云容今霰雪，一阳泉脉动萌芽。顿忘人世蓬心累，已任天年葆鬓加。早晚翩然青雀舫，满江春色看梅花。
醉笔题诗紫界墙，梅花零落扑衣裳。天香又杂杯中渌，春色还惊鬓上苍。涉世何妨为白璧，流年未必抵黄粱。一吟起我平生志，今古冥冥出处忘。
野旷天寒气象嘉，浮云浓淡日初斜。泽中雨涨无鸣鹘，荷下波翻有怒蛙。箫鼓残声来帝阙，渔樵归径见人家。尘簪羞把黄花插，不耐飞蓬鬬鬓华。
六朝文物事当奇，阀阅如今举世推。射策人争看三虎，荐书吾早识孤罴。集英晓日胪传后，琼苑春风宴喜时。共羡丝纶归世掌，还看骖隔凤凰池。
忆同支遁宿嵚崟，不负平生壮观心。北固山随三楚尽，中泠水入九江深。纷纷落月摇窗影，杳杳归舟送梵音。东去何时来蜡屐，天边爽气梦相寻。
滕王平昔好追游，高阁依然枕碧流。胜地几经兴废事，夕阳偏照古今愁。城中树碧千家市，天际人归一叶舟。极目烟波吟不尽，西山重叠乱云浮。
地势远连徐孺亭，穷南有客两曾经。檐前燕雀鸣相鬬，潭里蛟龙困未醒。乱霭苍茫侵树色，惊涛浩荡失天形。当时好景无同赏，对此悲歌孰为听。
剡溪清泻映檀栾，天姥花飞载酒船。忆我少年来蜡屐，羡君今日去鸣弦。从容人乐渔樵外，潇洒诗随簿领边。太守相逢应见问，为言多病忆林泉。
青帝行春信自专，精心知向海棠偏。不沾工部风骚力，犹占句芒造化权。倚槛半开红朵密，绕池初应翠枝连。谁人与拔栽琼苑，看与花王鬬后先。
轻红如杏素遮梨，直似佳人照碧池。已是化工教艳绝，莫嫌青帝与开迟。烟滋绰约明双脸，雨借夭饶入四脂。西蜀有名须得地，琼林高压百花奇。
芳草茸茸衬马蹄，两陪宪节过琴溪。东风又属梨花月，膏雨新调燕子泥。邮舍亭空苍藓合，钓台人去暮云栖。此行不惮驱驰远，千里江山入品题。
东江祷雨真灵迹，香火未收檐溜滴。城中到此夜五更，渡口归时水三尺。高田溜满入低田，万耦齐耕破晓烟。但愿吾民得饱饭，年年岁岁是丰年。
三春行乐盛刀州，况是春光欲尽头。使节在郊观似堵，香轮争道去如流。正逢铃阁多闲日，肯对花时负胜游。会得公心惜欢意，欲归犹自尽迟留。
重湖复岭去连延，氛霭消沈雪后天。缥缈三山浮海上，参差群玉露峰巅。使君宴集仍侵晓，迁客登临欲判年。洒落尘怀对清绝，向来身世两翛然。
蓬莱高阁与天同，雪过栏干万里空。湖海乍惊银汉落，乾坤都在玉壶中。扁舟漾漾思乘月，病骨飘飘欲御风。辄莫画图传北阙，承明人更出江东。
禅房幽构径弯环，噪鹊鸣鸠尽日闲。隠几冥蒙超物表，画图仿佛见林间。褰帘云吐池中月，岸帻天横竹外山。秋兴已阑成丽句，板舆时此慰慈颜。
青发从游各白袍，老来邂逅更陶陶。尺书继月传双鲤，相见何时咏百劳。谏草十年聊阁笔，坐棠三郡不更刀。灵崖泺水堪行乐，时事纷纷剧猬毛。
文章异域有知音，鸭绿差池一醉吟。颖士声名动倭国，乐天辞笔过鸡林。节髦零落毡吞雪，辩舌纵横印佩金。奉使风流家世事，几随浪拍海东岑。
汨汨尘劳不自堪，驼裘鞭马度晴岚。洞天窅窕清都邃，神水歊蒸翠釜涵。列岫过霜仍晻暧，双松迎腊正骖驔。此心久已蒙师指，更许山中为结庵。
侧径萦纡入杳冥，神镵鬼凿路岩扃。天悬乳石婴华盖，壁隠莓苔矗翠屏。九道寒江云外白，一池阳井雪中青。还同康乐登临海，可共羊何笔不停。
鬓毛黑漆面如丹，曾待亲舆作长官。天禄雠书身长大，江都入梦涕涟澜。窗中山色经秋瘦，枕底溪声入夜寒。三十六峰应好在，何年更得上楼看。
万壑千岩满数楹，当中秦望翠开屏。朝游箫吹闻仙乐，夜散灯光堕列星。聊寄蘧庐消白日，何须扁舸到沧溟。飘然赋此得真意，直欲乘空御鹤翎。
飘飘清骨倦黄扉，想见蓬莱出一麾。流壑秀岩饶胜赏，过家上冢喜频归。如淮公酿年来富，鬬虎巨螯秋正肥。张翰思鲈方鼓颔，都门将别欲东飞。
五纪寥寥旧典章，一朝清跸下胶庠。旗常日月随天转，文武衣冠列宿行。拜老徒烦嗟汉室，谈经戒逸慕周王。已叨法从陪临幸，赓咏虞廷喜载飏。
鸾台给事领东藩，画鼓朱旗下浚川。夕拜暂辞青琐闼，昼行争看锦衣船。高才治郡廷中服，秀句惊人海内传。越国湖山应动色，烟岚迎马待新篇。
晓色光华去玉京，画船新指会稽行。地严琐闼通班贵，道出吴门过里荣。亭惹春云兰渚静，波涵秋月鉴湖清。吏师诗匠高当世，卧镇何妨咏太平。
山亭十里见纤微，暂出红尘已息机。次第一行寒雁去，浅深千片乱霞飞。青山不断何年有，流水无穷底处归。自古兴亡安足问，世间人事转头非。
扬花可与名玉妃，楚花可与名玉女。天上瑶台是本居，人在月宫合同处。一点难容赤水霞，平生冷笑巫山雨。此女持身色太严，玉璧如槃求不许。
垓下将军夜枕戈，半夜忽然闻楚歌。词酸调苦不可听，拔山力尽无如何。将军夜起帐中舞，八百儿郎泪如雨。此时上马复何言，虞兮虞兮奈何汝。
酷贼奸雠既已除，衔冤抱耻正号呼。当时但痛君非命，今日方知妾累夫。舍义取生真鄙事，杀身沈子乃良图。几年污辱无由雪，长使清淮涤此躯。
春风本是诗家友，典却琴书也沽酒。呼童去问紫霄翁，近来枕上吟诗否。不醉不吟将奈何，过却今年春已多。胸中壮气吐不出，看看空作送春歌。
数尺焦桐常在手，知子爱歌兼爱酒。今朝已是二月三，梅花驿使曾来否。古今多少无奈何，古人慷慨良已多。为报陶潜且饮酒，无弦琴上不须歌。
漫翁来索诗千首，须与古人沽美酒。近来声调太寻常，不知得似阳春否。漫翁教我歌云何，水远山长春思多。安得桓伊吹短笛，共君慷慨一时歌。
东野鳏夫未识公，寄声直入茅庐中。茅庐四面生春风，草头添绿花添红。东野鳏夫最好吟，感公高义藏于心。为公制作平戎曲，弹向蔡家焦尾琴。
昨日之夕谁扣扉，大使遣人来索诗。吟声一发巢乌飞，一夜清风摇木枝。吟亦不住风不停，安知半夜风出城。大使船上风霜清，更添南郭吟哦声。
人闲多少无奈何，劝君收泪且酣歌。不须载酒但相过，共君摧手踏青莎。东皋闲日苦无多，南城应是合吟哦。胸中有泪难消磨，惟予诗兴如风波。
北轩主人吴中清，所居才义皆有名。曾在东皋压众宾，人皆阁笔诗已成。其时于我最有情，如今相见情更深。野人情义亦不轻，夜来枕上为公吟。
病叟相逢恨不早，蒹葭敢比瑶林好。谁作羊车卫玠看，不道好玄扬子老。使君礼义高如山，清风更可清尘寰。明日王君来访我，陶潜欲卧君须还。
年年二月春色稠，今年二月寒未收。路上无花空酒瓯，清吟清啸到扬州。到扬州后登高城，绿波芳草连江津。吟哦若望江南春，梅花便是江头云。
昨日沽酒典布袄，今朝所典未可保。最好绵衾剩典钱，又恐夜寒妻懊恼。两务酒官俱见怜，沽我好酒如甘泉。为报孟光莫恶发，待将黄卷换青钱。
张子生平最多难，未老头毛白一半。头虽更白诗更清，正作诗时人莫唤。头不肯转身不移，口中声调霜风凄。太清宫殿月明时，第一莫吹松竹诗。
几日迟迟辞我去，梦中犹忆南城路。不知昨夜月明时，泮水宫中来几度。三月春风正向西，我将心逐春风飞。送过高丽亭下路，别遣春风随客衣。
见说西川好山水，此行便是秋风里。洛阳年少本多才，马上一挥吟一纸。凤凰羽翮非徒尔，上击浮云九千里。枳棘须教别鸟栖，自趁春风便飞起。
有人独酌南窗酒，春是故人诗是友。故人消息在江南，为我江头探杨柳。诗人见春双眼明，迎春送春俱有情。何况温温张九掾，可无诗句赠君行。
去年过时花未红，今年过时春未融。春未融时得子来，吟翁面上生春风。吟翁近来成白颔，种种头毛无一半。唯有胸中气未衰，更得公来激吾懦。
四月芙蓉花未开，王家客去登瑶台。瑶台高在白玉京，麟毫玉谱书姓名。名儒庾子能清悟，肯学买臣与严助。受福王明不为身，泽遍生民便归去。
掘地须臾便得泉，主人劲直使之然。此水埋藏千万年，岂无勃勃气冲天。主人意气蛰亦久，不知谁是掘泉手。最好盐场作选人，面目心肠无所苟。
仕宦何须论权贵，司宾且喜属郎倅。篇章淮上至今传，德性清温善酬对。神仙船过北神来，应思诗老任员外。沙河路上且吟诗，犹有黄花伴吟醉。
南城病客方闭门，西郭檄书俄入手。霜涛洗开醉合眼，清风吹起困低首。诗阵须知少敢当，吟魔已遁无何有。可笑将军不用机，示以强兵殆非诱。
一自移船便恐行，城中两夜梦河汀。武林夫子在船宿，往往将身梦入城。夫子恋德虽未休，不过送公到扬州。我遣吟魂无远近，直过潇湘江渡头。
一物勿令侵吾神，一事勿使摇吾真。养诸内者气欲息，散所滞者体欲伸。为报平居既安叟，幸为平世难老臣。亦有闲僧晤言否，呼来伴子逍遥身。
君看两鸿亡所依，江南塞北何所归。一鸿留在淮之湄，一鸿独犯霜露飞。哀复哀兮将奈何，愿期弟子废蓼莪。先翁经却忧患多，为君半夜成悲歌。
过巴陵后北风猛，洞庭水白湘波冷。江头风猛霜霰多，竹节老硬竹梢紧。此时谁为湘江行，其人有道直而清。宜其所至无冤情，蛟龙不复侵屈平。
相逢便吐胸中奇，直道而交与世违。砚席已逾三载共，鸾凰须约一时飞。嗟予从事于今僻，似子知音自古稀。好去上书言得失，买臣犹取虎符归。
鹢口衔波船过猛，樯幔排云北风紧。耽吟俊老绣衣寒，传诗急使筠筒冷。诗同使者从何来，谢安枕上吟哦回。吟哦去望江南雪，雪中往往梅花开。
漫翁俊逸几无偶，安得吟诗类中酒。却是蓬头枕上吟，不知还有人嗔否。漫翁春思今如何，但觉新诗老更多。却应笑我粗豪甚，颇似将军出塞歌。
如今八月九月时，吟翁还爱黄菊篱。及见清风杨柳枝，时时对柳呼酒卮。头颅半秃牙齿稀，村田未去寻牛衣。为唱骊驹不及时，主人先道无庸归。
杨柳杨柳复杨柳，舞罢青衫困垂手。相如病思最多情，沈约才清更酣酒。君看好鸟鸣枝闲，日与春风问安否。清明前后峭寒时，好把香绵闲抖擞。
一从有意惜庭芜，几日无心到杨柳。好色尽归帘下翁，余光掬与船中叟。绀液难从日下干，芳姿易向霜中老。才到春还车马稀，青青胜却朱颜好。
山前胜入樵儿手，亦胜江头伴烟柳。闲中好步陶先生，醉里宜眠郑云叟。我辟闲阶恨不早，草正茸茸花又老。人心好恶任不齐，但问青红阿谁好。
丹山一凤双雏生，十分羽翼三分成。未能飞奋先能鸣，才鸣不作凡鸟声。羽毛安得相混并，鹏霄九万当冥冥。箫韶九奏仪王庭，光华舜旦魁群经。
空中气候何苍苍，风力不劲云不黄。一冬无雪农家忙，为忧麰麦不丰穰。若有雪时满引觞，仍将诗去报庾郎。牢收浙帅厨中羊，恐有剑客过城隍。
洞庭湖口君须过，为我回头吊屈平。楚国谁曾怜直道，湘江依旧寄冤声。反骚义命贤扬子，作赋讥伤陋贾生。若是独醒无不可，荷蓑犹可钓而耕。
区区拖损一䌷袍，行到郊居力已劳。有命自知谁畏祸，无灾可避谩登高。黄金菊满花情薄，白玉樽深酒兴豪。尽日使君人不至，渊明吟醉也陶陶。
已矣哀哉死有终，青衫就木未为穷。义如有枉荣斯辱，事苟无邪蹇胜通。力致全丧关右帅，泣寻孤榇郭西翁。精神入梦非生及，使我低颜愧古风。
初余视子髪垂肩，及至成童便耸然。忧患缠来成白颔，声名随去入黄泉。孤甥见恤情非浅，暴骨收藏义可传。多少文章零落尽，朝廷何处访遗编。
与君相得久忘言，晚更倾肠共豁然。刬尽丘陵平作路，决开沟浍合为川。古人刎颈终相杀，世俗操心爱胁肩。六十老翁能有几，却寻旧友向黄泉。
有时半日两敲门，语罢南窗坐北轩。意外得文哀绝笔，理中论事酷能言。须知是物非无本，若论斯人自有源。不蹈不袭真所性，洪河自古出昆仑。
青衫伴我情弥重，白首期君事忽乖。天下若教俱好义，道傍安得有遗骸。且将绵盖孤儿寝，谁折荆为稚女钗。吟至此篇还索酒，更持姜桂坐寒斋。
我诵千涛喷雪诗，急提笔去写僧扉。碧芦阴处评文坐，黄菊花时载酒随。老丈为儿亲送药，衰翁赖子少呼医。最是秦中葬枯骨，不须铭墓只镌肌。
道傍有无车马通，朝复莫兮秋且冬。草头半折木已空，鸟啄噤兮霜与风。白鸥肚上残日红，一丘莽苍黄昏中。亦有松陵怨诗否，此时谁访谈玄翁。
好读奇书好运筹，横刀常赋玉关秋。铜符正选千兵守，金印犹虚万户侯。艗趁潮来家易到，龙投池上剑难求。应须读尽平蛮策，二广封疆近吉州。
北边控扼重瀛州，虎视鹰扬属壮猷。尽道胡人新断臂，安知汉将欲舂喉。为文法度堆青简，奉使勋劳半白头。六路全秦与全魏，不须野战觅封侯。
师屯十万建牙旗，大纛森森重使威。燕颔将军宜绣帽，龙骧战士爱犀衣。银枪作队行春去，蜡炬成林校猎归。更看铃斋凭几处，文如布阵翰如飞。
胡人勇悍真勍敌，汉将威名重泰山。隠若金城当一面，横如铁阵控三关。防秋甲士屯田去，牧马毡裘避塞还。儒帅著书闲暇否，两淮人物太平闲。
帅臣所统在燕南，事事如窥指掌闲。仗钺精神堪破虏，扼吭形势正当关。十洲部分连沧海，一道军声过黑山。文武非徒尹吉甫，前时方叔已平蛮。
事皆术内宜谋帅，奇在胸中合运筹。战士常骑突阵马，将军须养犒师牛。雅歌坐燕春归塞，缓带行吟月上楼。且劝主人宜饮酒，边城六月已如秋。
李令归来岁月深，池人得子贵其情。定知县事依前简，还记官曹复旧清。如问以思谋所贵，能严而恕罚斯轻。芙蓉水上人相忆，因寄梅花附此声。
庾郎酝藉本仙材，适自王家池上回。杨柳风前红蜡炬，芙蓉香畔白髯腮。便摇健笔挥诗藁，仍替衰翁倒酒罍。说与泗州倪发勾，梦随淮水向东来。
荦荦雄名骇世闲，堂堂谁敢举头看。高谈豹略今无敌，谁污龙泉血未干。蛮贡急趋金殿肃，胡蹝深入铁山闲。关中自号诗书将，肯愧齐王在将坛。
此中可恨恨无山，犹胜纷纷富贵闲。绿野尽充公好尚，朱门安得水回环。对云披住云边浪，踏月空行月下湾。好戴宫纱著宫锦，时时吟去复吟还。
君看梅艳似何人，不画蛾眉色自真。冷寄北风淮上雪，暖思南国岭头春。莫嗔俗眼偏相弃，若比夭桃太不匀。我共参军同所好，折来酣笑插乌巾。
月庭有影终难辨，雪径无香不易分。江上肌肤新出浴，岭头环珮忽藏云。少他几幅青罗袂，解与何人绣段裙。我爱此花真一色，将诗急报范参军。
本朝谋帅得雄刚，气语无邪面目方。掌握事严持斧钺，咽喉地紧扼豺狼。铁林猛士新翻阵，幕府奇书旧满囊。可减边兵三十万，匈奴走入黑山藏。
手持报简人归后，足步回廊角住声。但恐舟行随早晚，此时秋色半阴晴。明朝路向云边望，今夜诗须枕上成。四壁无灯窗有月，直无老梦到三更。
连朝送客经三日，每夜忘眠约数更。枕上寻船无梦去，窗间望月有诗成。莫愁病叟添愁思，为恐行人趁晓晴。急送村醪追后乘，要教饮处忆南城。
各自逢人且寄音，仍须南北梦相寻。已成凫雁分飞势，更值淮湖连日阴。每论事时于义切，重来别后此情深。山东定饮登高酒，剩折黄花望我吟。
朱轮海上新迎部，玉笋朝中旧立班。曾屈高风来泮水，宜将老梦到朐山。霞张列炬红弥野，潮作飞霜白叩关。三四百州为第一，日华先照郡楼闲。
淮东学士求新范，海角仙人弃旧居。不用更携扬子酝，但来同啖庾郎蔬。赤墀待把文章献，黄绶难亲议论余。泮水宫中方就讲，何烦留下橐中书。
西城塔下逢君后，南郭庠中借馆居。正共孤甥栖暖席，未如老圃灌寒蔬。直生岂敢嗟年暮，饿死犹惭乞祭余。六十衰翁如可教，更忙须遗所藏书。
僧房几载如禅定，州序今来以义居。直道褐衣犹胜锦，枉身牢鼎不如蔬。何心敢冀浆先馈，无善兼令岁有余。最是学文方自讼，只堪把笔教儿书。
南州本是诸儒秀，上国宜从大隠居。别我好留仙竹杖，送君欲献野芹蔬。所惭下士文章陋，未报诸公礼义余。若见汝阴前太守，为言迂阔正谈书。
谁家门外柳双株，满屋清风是我居。霜后正逢篱下菊，雪前已贮瓮中蔬。沫流口角耽吟睡，毛坠头心久病余。努力正如初学辈，老瞳昏涩夜看书。
吟翁如共老庄游，物外能齐乐与忧。鳌背不为三岛客，鱼竿终泛五湖舟。何须大使诗来问，合使幽人病为瘳。陶令菊花犹有在，未知肯饮一杯不。
城外人传大使来，吟翁正共客衔杯。赤帷便记长安道，骏马仍思御史台。义色可令奸胆破，刚姿不为疾风摧。公能几日山阳住，待报舟人且倒桅。
盛德尊光不召宾，玉环星弁自迂身。北窗卧者陶元亮，大使车中陆子真。自道老来心逾壮，若论兵后气弥真。所惭旧学非精义，仰负高风如古人。
千兵州将已严装，犹入西庵曳绣裳。坐燕起来中酒色，行春归后落花香。难酬高义情弥重，欲述余恩事更长。但看楚人遮道处，草头垂泪湿残阳。
节用黄金诏紫泥，皇华仍赋使臣诗。三千里路争迎送，五十州官待指挥。尽解累囚南到日，却寻急传北归时。趣装亦有明珠否，八树成林桂一枝。
远服兵刑事可知，全吴分野有星移。汉家诏使登车后，蜀道忠臣叱驭时。山色迎来城到近，桂香随去马行迟。梅林亦是公家管，广帅应须寄北枝。
出乎志者莫如诗，商也能言得自谁。雅颂汉时犹未远，风骚齐后若何衰。翰林飞去秋鹰健，工部行来老骥迟。亦有孟韩联句好，姓张员外合肩随。
清而劲者笛为奇，哀绝孤高更不卑。日暮谁人凭楼处，月明离妇捣衣时。何烦作赋摅师愤，最好倾心破主疑。一弄便能歌怨曲，唐衢义哭合相随。
醉乡恍惚在空虚，若论真恬世所无。坐客任贪清者圣，今人何作古之愚。宜教侧帽穿花过，更好敲门趁月沽。谁似陶潜最潇洒，篮舆归去不须扶。
笑乐真情岂可诬，乐而不笑是何拘。日中无事逢棋局，春后有花兼酒壶。轻侠儿前抚手掌，滑稽传后掩髭须。江南陆俊还安否，乞与笻枝使自扶。
一识明侯二十年，老农依旧未归田。学无所得成迂阔，义有其终尚爱怜。下笔自书青竹汗，上樽仍附玉山泉。如斯厚意难空饮，待折梅花配酒船。
讲罢潮沟吟绿槐，手持铜钵待相陪。青瞳好客难留住，白足高僧又带回。今日许寻陶令菊，明年约寄陆生梅。庞公妻子方炊黍，且报舟人莫起桅。
淮上衰翁何所为，有人宽厚误相知。光华奉使方行部，款密成书更附诗。在泮饮时常眷眷，乘轺过日倍迟迟。缘公礼义如斯重，好寄梅花近北枝。
禁烟娱乐且须频，二月风光特地新。料得壶中无俗客，更闻歌者尽阳春。酒来花下斟琼液，茶向松闲碾玉尘。应笑谢安空寂寞，东山终日为何人。
红作帘帷翠作裀，随轩歌舞一时新。未知醒者何如醉，且向樽前莫负春。烟重柳梢寒蘸水，日高花径暖生尘。自从三月芳菲后，误入桃源又几人。
竹为篱落水为邻，草碧花红一径新。尽日欢声连绿野，满城和气入韶春。歌姬汗湿眉闲翠，舞妓香生袜下尘。酒阵诗兵皆大敌，未知元帅属何人。
淮边羁思岭头云，绀彩腾时电影奔。一日恰如时辈事，十年空负主人恩。良因外貌贪驯性，何况中心狎巧言。他日雕笼如再养，玉环金鏁铁为门。
淡烟白浦月黄昏，倚遍阑干空倚门。接翅定思云外侣，偷栖应望水边村。尽传世上新诗去，惟有笼中旧物存。便是却来休更养，不能成事只能言。
赤帷大乘皇华使，鸣玉锵金访教官。红旆缓摇春日晚，清风先入泮宫寒。一瓢郑叟醉初醒，五柳陶翁卧不安。便著青衫迎谢傅，更无茶果荐杯盘。
吟翁未去水云闲，坐假虚名屈上官。忽似仰山心貌竦，更思言事骨毛寒。绣衣自可招黄绶，星弁须来对鹖冠。莫怪开门迎候早，今冬无雪卧袁安。
大夫归旆暖摇春，正好浮淮向汴津。一片青山迎去棹，两堤芳草伴行人。当官事业今弥劭，满橐文章老更新。记取吾乡蒙实惠，吟翁亦是旧编民。
清风门外客移船，南郭衰翁但惘然。未吐赤心无限事，重寻皓首几何年。茶须饱饭吞甘溜，酒便空心注玉泉。醉倒淮东郑云叟，吟哦声调入云烟。
一从西郭恩初重，又至南庠义更深。自恨杜微无所听，若忘龚遂是何心。已知霜露情弥感，更值淮湖气作阴。昨夜起来无月色，谁知我为蒋公吟。
王家池上芙蓉客，曾把新诗赠野人。不道形骸成土木，却言风月长精神。凡禽易识甘题凤，野兽难分误比麟。努力唱歌酬不得，枉教白雪落红尘。
精神满腹其才裕，清白当官所性存。国士正居王俭府，野人未识李膺门。诗筒便恐传新句，酒席方陪饮上樽。从此定须怀贱叟，他时来访我儿孙。
好客重来直上厅，庞家妻女合炊秔。名言一坐令谁听，老病双瞳为子明。有道长官方就禄，无能司户欲归耕。如斯出处俱平易，义理难时即共评。
云出无心鹤倦飞，还家欢笑彩为衣。雪醅为寿酒初熟，玉脔供甘鱼正肥。侍燕每操笻杖去，看花常御板舆归。故人愿子无穷庆，莫使淮南音信稀。
六十诗翁爱幅巾，清江濯尽洛阳尘。若无野客来同巷，合有山僧去作邻。醉卧不知云到枕，吟行唯许鹤随身。眼看富贵真如梦，说到穷通定笑人。
南郭茶杯菊未香，西檐老柳觉疏黄。家无县令双凫舄，梦有仙人五色羊。梅信易传来岭北，雁书难附过衡阳。定知远俗怀公义，若说威名背负芒。
趋时之悔真良说，枉己之徒信厚颜。学者渊源当似海，丈夫持守要如山。挺然特起麟孤角，鄙矣谁窥豹一斑。为子临行双泣下，白头人倚夕阳关。
赤县堂名清与容，主人兼得古人风。此闲便是烟波上，何处更寻山谷中。志激懦贪无弊俗，诏宣宽大有余功。若将全德评今昔，应笑陈蕃郭令公。
李氏山河势若蓬，手提长剑截长虹。请将唐室中兴事，可比汾阳再造功。直道不为邪党败，逆鳞深得诤臣风。儒生若有逢时幸，未必勋劳尽在公。
莫道山阳官苦辛，大夫未是不闲人。昼来琴上披寻曲，夜入花闲点检春。拖袂带归香满袖，回灯引去蝶随身。高才自有风流格，吟作吴谣事最新。
檄书插羽来何速，铁骑成林势未分。北垒啖声雄似虎，南营杀气猛如云。阵前剑客投犀袂，账外歌姬曳绣裙。且待挥兵酣战罢，却行三舍避将军。
十载交情义有余，离群还叹索然居。一番思我须成梦，每度人来定寄书。此日相从尤款密，他时何处觅迂疏。回来径哭青墩墓，莫向南城问旧庐。
芦叶衔来逢北雁，筠筒信断候南风。看回白马残阳后，吟尽闲云落月中。酌水何时寻陆子，寄裙前日为梁鸿。孟光多谢闺房秀，醉酒亡缯是我翁。
朝奉清心自皎然，应将外物比腥膻。诗歌与性相娱乐，声色因丧永弃捐。有义眷余东野旧，无能留子北窗眠。殷勤为釂陶家酒，更送甆杯与竹笺。
公如郑相怜穷士，我在所知韩孟闲。下客心形浑是木，高贤礼义欲齐山。十年用力人谁及，百计酬恩事总艰。投笔若从班定远，横戈先出玉门关。
闭门有幸藏衰病，策杖无因奉俊游。绳缠筋骸方就枕，火烧皮骨正思秋。览君健句如逢药，慰我孤怀胜凭楼。见说束装行未得，梦魂先到楚江头。
黄金宫阙紫瑶关，鹓鹭思陪玉笋班。仙仗好教凫舄去，客槎却在斗牛闲。有为义对霜涛涌，无敌诗同铁阵闲。谁报京师群弟子，先生吏隠鬓毛斑。
莫教容易过龟山，多少人心愿复还。更有南城黄绶客，但吟西户绿杨闲。才经浊汴无澄浪，且趁清淮洗醉颜。安得就公歌一曲，缓吟迟步夕阳湾。
丹书一下人神庆，美矣先朝贵孟公。能与百王兴漏典，长令万国仰遗风。躬为独行生无禄，道配弥高祭有宫。孰谓阔迂穷至死，正而穷胜枉而通。
世俗纷纷事总虚，诗翁今作逸人居。勤穿东地缘栽竹，喜占明窗为著书。近市好赊春肆酒，就淮仍买晚罾鱼。忽撑小艇来西郭，不问皆知访仲车。
诗翁爱酒典衣沽，六子将孙侍燕居。正要白家醇酿法，不须刘德伪金书。厨经雪后炊无黍，门近淮濒食有鱼。何以献公寻一物，庾郎三韭载盈车。
昔也闻名诵子虚，今来白颔隔城居。新诗解道论头句，旧客仍移把臂书。北郭高风真隠豹，南州循政喻烹鱼。归时见说临川路，父老争留太守车。
陈傅门前客姓徐，有何智术佐闲居。接檐俛仰令遮雨，缚竹纵横为架书。趁雪𣃁田移草木，和湾汲水贮龟鱼。上元已过清明近，更约寻花不用车。
谁家住处近田庐，朝奉抽簪就退居。竹叶已成新岁酒，梅花未领故人书。呼童解袂扪饥虱，趁日开箱曝蠹鱼。一似散仙闲到夜，卧屏仍看五云车。
坐想堂前弄白须，蒲茵笋席正高居。彩衣六子傍供膳，锦髻诸孙自教书。爱士主人新置榻，清身太守旧悬鱼。更吟整斗论头句，胜却西庵诗一车。
不辨时人直与迂，浊缨且喜近淮居。朝衣脱后常耽睡，野史修时或借书。恨乏青山供采药，爱看白鸟伺吞鱼。东园卖酒花开近，待看诗翁倒载车。
簿领脱来如一梦，身名全后喜宁居。生来自信无非义，世上何缘作谤书。所养有源数大水，其贤可乐比嘉鱼。愿公八十为更老，玉币三招乃就车。
自是平时大隠徒，何须水宿与山居。都无长物垂空橐，却有闲房聚逸书。近见雪消思野蕨，遥呼船问忆江鱼。卸帆便去寻村酒，醉使儿孙推鹿车。
身着练袍履用蒲，鹖冠鸠杖称郊居。家中但乏青囊印，坐处便看黄卷书。赁屋为无扬子宅，休官非为武昌鱼。长年不出何妨事，况是门悬致仕车。
夷白先生好对庐，醉吟处士作邻居。幅巾自去呼樵父，蜡屐何时访竹书。坐想高谈摇麈尾，情知相谇跨鲸鱼。更怜同姓陪樽酒，胜却荀生得御车。
路家巷口是何渠，半似城中半野居。已退白仙常按曲，未归陆俊谩传书。雪消墙外逢挑菜，日暖门前见捕鱼。更有花闲行处乐，旧时歌舞愿随车。
好养玄猿共鹤雏，茅茨盖屋竹闲居。家无越使千金橐，腹有齐臣四部书。一自临川登画鹢，便烦别驾掌铜鱼。吟哦还作诗仙退，恰似骖鸾凤驾车。
世闲诗淡郑云叟，寿且安宁陶隠居。爱酒自开浮蚁瓮，耽诗如好换鹅书。箨冠戴后搘笻竹，鹤氅披来控鲤鱼。学作蓬莱吟醉客，何须驷马驾安车。
西庵翁上北城隅，为望临川旧守居。所恨足无双翅舄，但将诗代一函书。甥教洗游多沽酒，妻使磨刀细切鱼。洒扫待公来献寿，亲扶杖履醉升车。
所居有本能行义，此去无人不恋恩。情似绿波长送棹，梦如飞絮忽随轩。帐前旧学千余子，橐里新文数万言。何日从君温故业，待操几杖问渊源。
我曹初作彩衣郎，白纻先生正擅场。大笔可堪专簿领，远图终恐用文章。清淮绝唱新盈卷，绿髪奇篇旧满囊。此去功名都未测，公年方永力方强。
五柳神君气貌端，所希所向静而安。每思往行投闲地，肯逐时情慕热官。秫酒易醒风户猛，葛巾难卧月窗寒。也应种得东篱菊，好置篮舆自在观。
昭昭所性详而辨，坦坦其行乐且恬。公义已令淮部肃，清风更入朔方严。行无瑕颣孤标耸，养有根源数器兼。犹使樵夫来教我，樵歌为述古人谦。
博士高才御点名，往陪群俊盍朝簪。门颁锦诏先生入，帝锡绨衣后殿深。设坐宫官严绛帐，执经王子肃青衿。尧亲已被钦文化，更倚师谟称上心。
使臣车用赤帷裳，帝选明侯重岭阳。后乘未离淮分野，先声已遍越封疆。宜教廉吏心如水，但恐贪夫背有霜。大抵当官须去害，人闲所在有豺狼。
楚人相唤守河梁，鸣角楼前驻画樯。未肯放船来北渚，且教载酒去东堂。倾城和气传芳草，沿路清风配绿杨。见说新班名玉笋，赤墀登对待冯唐。
闻道西城欲解船，病翁怀抱更骚然。将心已附诸生辈，策杖难随庶老肩。负义本非今世俗，报恩终愧古人贤。不才自讼无他技，合作诗歌更百篇。
子善居官事可宗，淮西声誉接淮东。皆知所识明无敌，两主斯文敏有功。丽赋总应输老匠，清诗恰好送秋风。便乘急棹辞谯守，酌酒仍吟塞上翁。
采花车骑似游龙，未入桃园先阆风。衫上十分新染翠，衣闲一点半开红。身如骥子无双俊，人报鳌山第几宫。便是醉仙何处去，上林园在五云中。
有人惠我一枝花，五彩妆成千万葩。蜀纸写诗酬国艳，吴缾汲水贮香霞。半酣酒色从人赠，尽带春风入我家。醉倒吟翁君不见，儿童偷与插乌纱。
大人高调我旁酬，韵欲更时更少留。待学鸾歌声已嗄，将追骥乘老而遒。晓随帆去云连海，莫望潮来月满洲。须道诗翁非世俗，年家情义几时休。
董子书帏正寂寥，阮君何事顾吾曹。两篇有若双琼赠，八句多于一字褒。莫恨潘安头早白，须知郢客调弥高。鸾凰岂是尘埃物，待看青云振羽毛。
王子如今未梦刀，不须感慨论官曹。寝郎悟意犹为相，鄠尉知名固可褒。嗟尔岁华何太速，顾予儒业若为高。四诗已有重笺意，肯学区区郑与毛。
东平心事本雄豪，何必才名独慕曹。学比今儒醇且奥，诗如古义刺而褒。邹之夫子诚堪叹，霸者将军未足高。贤杰固当谋远到，莫论山岳与鸿毛。
能建功名是俊豪，区区时辈乃儿曹。班超投笔宁无志，樊哙横行谢见褒。兵法每羞孙膑诈，将才惟爱武侯高。他年不负东平约，待假偏师入不毛。
我谓君才似楚骚，文章自可作清曹。但持古道徐而待，莫顾时人毁与褒。水以源深流自远，竹因根老节弥高。如今且作东山卧，万事纷纷比一毛。
东平夫子困徒劳，又著青衫诣选曹。州县颇闻舆论屈，朝廷当用诏书褒。囊中莫把诗编去，辇下方虞纸价高。曼倩若教为近侍，舍人须愧古无毛。
方今天子急贤时，不信王通愿已违。梅福九江虽好遁，陶公八翮亦难飞。世排韩愈为文僻，客顾扬生载酒稀。多谢好诗来赠我，晓斋歌诵暮而归。
汾上儒生又续诗，阳春巴调本相违。聊因扣角摅深愤，安得摩天逞快飞。陶氏弄琴乖俗甚，井丹持刺出门稀。有时入市谋甘脆，怀橘携壶即便归。
太平儒者好吟诗，鼓腹而歌事岂违。顾我才华常患少，喜君辞翰动而飞。不忧陋巷箪瓢罄，惟恐兰亭唱和稀。更约山翁同一醉，梅花将谢燕将归。
吾道穷通自有时，功名岂便与心违。摩天未逐溟鹏奋，敛翅尚如篱𬸘飞。鸣凤卜迟君莫笑，玉山醉倒事何稀。梅花将谢剩沽酒，待向花前倒载归。
身虽老矣心弥壮，义必为之世所谙。新著绣衣行殿内，又骑骢马使淮南。升堂避席非常礼，就室迂身共燕谈。更问熊熊与老老，应咍稚女拜而参。
一从缙笏垂绅后，所至官曹不苟拘。皓首积成高世义，赤心倾在逆鳞书。温如冬日人之望，严载秋霜使者车。以爱以威无不济，恩从城市入田庐。
衰翁大半白髭须，活到明年六十余。未死须为治河说，此生难就赈饥书。西庵共坐诸僧榻，南郭亲逢大使车。记得偶同诗韵否，淮东使者亦嗟歔。
老身如坐白云山，人日登高我自闲。莫道此心无乐事，未知何日有愁颜。月将寒影投书幌，菊遣秋香过竹关。悔不醉时篱下卧，和花和蘂一时攀。
闭门老子卧游山，心去穿云身自闲。平地散仙曾有号，坐曹为吏亦何颜。吟诗著屐都无齿，探月开门更不关。酒后爱逢花后发，花枝好向醉中攀。
老怀秋思各思山，绿髪儿童事事闲。感物但搔头上雪，呼人莫笑镜中颜。篮舆自可来尝酒，芒屐犹能去渡关。玉井有花高百尺，秦王宫女许谁攀。
三叹枉教陪一唱，诗仙争肯伴樵夫。金刀刮尽尘埃气，玉水洗成冰雪肤。涸胃已惭搜思竭，干喉兼觉出群麤。余篇只等功成后，留和棹歌寻五湖。
两人外迹本相疏，何故孤孤为病夫。未报已惭公面目，有情顾入我肌肤。将身荷负嫌躯小，引臂镌镕要骨麤。尽力吟哦吟不尽，此时寒雨满淮湖。
林氏家藏万帙书，五船便可当五车。别顾客舟施坐榻，更谋官舫作行厨。写时教子烘青竹，读处呼童捉蠹鱼。悔不早知都借取，终身挟策灌园蔬。
龙图莫怪白须翁，依旧闲吟闲笑中。未有梅花充信物，但将竹简换诗筒。子如行路真无巧，我信居山养有功。气类相从应得士，并州兼有傅元通。
时辈区区耳尽聋，姓张夫子在关中。孤松节操乖今俗，独凤文章得古风。至宝却须三献捷，病鸾终看一飞雄。儒家自是诗书将，又况潜心郭令公。
不似严生乞会稽，一身名义总无非。何须佩印如金斗，若论还乡胜锦衣。行处眼前新事满，坐来门外故人稀。有时载酒寻闾巷，认得当年老父归。
昨见君家父祖碑，德功俱茂节多奇。初终义正今难有，积累源深后可知。但得名为骐骥子，何须身到凤凰池。其先付予皆良法，随所居官任设施。
高丽亭下张帆日，引首将心送画船。本恨无因到夔国，谁知有梦向澶渊。情逾旧物非徒尔，义等高山合使然。料得政成公事少，冬温常在北堂前。
我望秦关方整驾，子如湘水欲登舟。马嘶山坞谁家宿，缆系江枫何处留。垅上耕随残月去，日边帆带落霞收。灞陵古恨骚人意，歌向樽前不易酬。
为汝花中开最孤，诗翁何惜屡提壶。却应有意酬青眼，浑似倾心向白须。击铜钵时吟更好，掷金钱后醉相娱。杨妃只有黄裙在，且问风霜留得无。
古俗今时不用分，只将虚实判浇淳。养心有要先除伪，入德无难只用真。此道若从为得路，他歧如往是迷津。我曹好尚虽迂阔，最爱山夫共野人。
偷把罗衣裛泪痕，落花江上泣青春。空将凤管题君怨，自是蛾眉累汝身。翠黛不须匀绿鬓，红膏休更点朱唇。自然彼此无心妒，犹恐多言巧中人。
春深江浦流还涨，雨后山花落更多。举目未言先有泪，当樽欲唱不成歌。心知自古皆如此，事到如今不奈何。莫向夕阳楼上望，几人遗恨满烟波。
将身误入楚王宫，负却家山事总空。枕上无言吟夜雨，花前有泪洒春风。假饶醉饱朱门内，岂似寒饥漏屋中。更有文君作奔妾，争如寂寞嫁梁鸿。
随船父老踏青莎，人各持杯奈醉何。谣俗恋恩成太息，吟翁乐义合长歌。皆知察物严而恕，谁似当官正不阿。东汉武威任郡守，至今高义耸峨峨。
此花所在宜开馆，彼玉维瑶合比君。每到黄昏成淡月，却临晓后作团云。人闲伪采何如质，物里孤芳自胜群。应笑马嵬坡下女，太真为号系黄裙。
不知记得瑶林否，故国曾陪阆苑春。色貌易分浑是正，性情虽辨总归真。红尘世上无双物，白雪宫中第几人。若问谁何名玉女，一般严静敌霜神。
谁言造物无偏处，独遣春光住此中。叶里深藏云外碧，枝头常借日边红。曾陪桃李开时雨，仍伴梧桐落后风。费尽主人歌与酒，不教闲却卖花翁。
一从春色入花来，便把春阳不放回。雪圃未容梅独占，霜篱初约菊同开。长生洞里神仙种，万岁楼前锦绣堆。过尽白驹都不管，绿杨红杏自相催。
一谢芳菲更不还，谁何娇步独盘桓。虽于物态为难有，却是时情总易阑。日晒香肌难避暑，雪濡粉面亦禁寒。等闲莫使人知处，长与诗家醉后看。
谁与猩猩血染红，重重叠叠费春工。应无暴物侵和气，自有深根藏暖风。每见灵芝三秀了，回看凡艳一时空。如环光景循将遍，又到江南梅信通。
枝上疏疏花启房，轻绡重锦迭为裳。更分深浅两般色，不作寻常一面妆。蕣有红华须鬬艳，兰虽清节亦交香。吟翁未畅先投笔，为与东君咏海棠。
天下风流无绿杨，半遮妆面出宫墙。客醉任铺红锦段，马嘶争系紫丝缰。上东门外我回首，长乐坡头谁断肠。最好春深山下路，乱花薰与一身香。
谁把闲愁付绿杨，我疑浑是别离肠。每教啼鸟呼春色，更共平芜送夕阳。山下人行云惨惨，渡头船去水茫茫。高楼亦有思归客，莫望天涯寻故乡。
一生多恨瘦纤纤，染尽春华绿试圆。十二楼台寒怕雨，九重宫殿煖愁烟。城边放客寻花路，溪畔留人载酒船。莫向坝陵桥上望，白云流水旧山川。
彼美花兮宜晚春，柔姿淑艳是何人。十分国色妆须淡，数点胭脂画未匀。带雨容开浑是恨，出墙头望恰如真。几时谪下蓬莱岛，霞污仙衣痕尚新。
一度相逢一度春，不知名姓是何人。十分国色妆须淡，数点胭脂画未匀。好把东皇为上客，便堪宋玉作西邻。临卭道士今何在，说与唐宗是太真。
池上交加碍钓船，汉宫新妓约三千。绿箩枝叶能承露，红玉肌肤不惹烟。巫峡已曾萦客梦，西施何处掷金钱。无人为把秋香惜，聊借西风赠此篇。
国艳妆成总一般，月娥霜女不相干。春闺有恨须招伴，夜帐无夫并怯寒。谁道皇英沈水去，好教刘阮凭阑看。阳台云雨如俱解，妒宠争妍有万端。
越艳吴姿总一般，娇鶑之外孰相干。虽同交甫江边见，不似刘郎洞里看。未必解争春帝宠，却应同笑月娥寒。阿谁能伴诗人醉，不惜红绡与万端。
日暖郊前雪尽时，东风吹起绿初齐。人来花下禽偷避，客到山前路已迷。洛邑少年金作弹，杜陵骄马玉为蹄。歌楼酒市无寻处，踏遍青青日已西。
不须骑凤跨鲸鳌，来访蓬宫是我曹。玉笈著书金简重，碧牌题字紫垣高。因思大道闲闲意，顿觉浮生事事劳。一榻清风曾昼卧，略无尘梦及三刀。
孙公高义薄千金，岂顾池边竹浅深。此物定非今俗好，与公相伴古人心。但看岁久孤坚操，不为墙闲尺寸阴。正是北窗闲卧日，陶家兼有一张琴。
学得能言不自闲，雕笼何异网罗闲。客来青锁常遮面，人去长门深闭关。感物寸肠丝欲断，离群双泪血犹殷。如何放我西归去，骨肉相抛在陇山。
开元天子太平时，夜舞朝歌意转迷。绣榻尽容骐骥足，锦衣浑盖渥洼泥。才敲画鼓头先奋，不假金鞭势自齐。明日梨园翻旧曲，范阳戈甲满西来。
冲断浮云截断霞，满天矛戟竞槎牙。日来洞口回龙驭，月倚风前开桂花。暮雨势连巫峡远，春泉流过楚江赊。物灵地怪非凡境，凤子鸾雏各一家。
玉井温温浸月华，幢幢松桧耸高牙。半峰已断人闲路，绝顶自开天上花。可恨白云吟处起，何堪行路望中赊。怪来得似希夷子，借问如今有几家。
险物背阴弥炅矗，奇峰当午更呀牙。须知南地饶春色，安得北风吹雪花。紫府真人来最近，红尘俗客到弥赊。因何占得多阳地，莫是南方火帝家。
芝似蒿莱玉似沙，更多麟趾与驺牙。云横秦塞妨归雁，风过荆州带落花。游似赤松人已绝，隠如玄豹事何赊。秦宫女子今何在，好问当时秦汉家。
朝隠真风暮隠霞，鸾麟接步虎摩牙。岩藏午日冬无雪，池碍南箕荷有花。子欲高眠浮世外，我思长啸白云赊。撄宁未必非仙骨，况有峰头玉女家。
数峰向背隔秦吴，看尽名山画不如。秋洒玉浆和沆瀣，夜张云窟隠蟾蜍。凤迷丹穴来还近，羽化红尘事总虚。何日共君同去看，也须闲步也骑馿。
一条云路谁曾到，万丈仙梯也不如。好上青云骑𬸚𬸦，更探明月弄蟾蜍。风初定处云烟合，日未中时碧洞虚。山下不须骑骏马，为言行客且乘馿。
华阳山仞五千余，便是蓬莱亦未如。泉脉无声通渤澥，松梢有韵拂蟾蜍。朝逢逋客谈仙箓，夜听真人习步虚。见说猿猱猛似虎，莫教山下养黔馿。
诸山伛偻复盘纡，唯有三峰势突如。酒母下来乘夭矫，药娥飞去化蟾蜍。可为世上殊方乐，便觉人闲万事虚。安得往来严下路，不持鞭策驾疲馿。
镇压秦冲仞五千，莲薰白日掌扪天。旁连少华诚微类，西顾终南只一拳。大壑波涛终到海，东峰松桧久凌烟。可为梁栋为舟楫，一构明堂一济川。
下马开门日已沈，旋寻村路乞樵灯。隔云吠去谁家犬，踏月归来何处僧。潭上风生千嶂吼，枕前泉落一床冰。呼儿笑问今宵事，身在危峰第几层。
且喜破窗明有月，不嫌坏壁暗无灯。解衣就枕方成寐，渡涧穿林忽梦僧。一榻寒云身卧水，半宵急雨竹敲冰。鸡鸣未晓鞭馿去，回顾烟岚叠万层。
烟萝断处初逢舍，云竹疏时忽见灯。崄磴未归樵坞叟，破庵已去诵经僧。暗龙吟罢庭无月，寒狖啼来谷有冰。君看床头铁鳞甲，雨痕苔晕几千层。
倦客待沽山下酒，饥童先上灶头灯。行经怪穴思防虎，坐听疏钟欲访僧。手弄一张琴似铁，匣藏三尺剑如冰。调高器古无人伴，身上烟霞空几层。
好勇不须探虎穴，爱奇何用点犀灯。当求义路勤行己，休把福田闲问僧。一榻静无尘世物，半宵浑似玉池冰。起来题作清心馆，此去泥污千万层。
龙归潭面千寻黑，虎视林隈两炬灯。执爨正燃吹饭火，乞餐恰值寄眠僧。倦听雨后诸岩溜，渴忆春前一片冰。卧看满山红日晓，碧瑶城阙郁千层。
好云入座邀为伴，野火当门借作灯。汲水卖来樵舍妇，采芝携去竹溪僧。风岩暴响闻颠木，月幌微明见断冰。谁信此来无路入，败篱折壁两三层。
厨头火灭童偷饭，梁上巢空鸟避灯。入夜更无同舍客，今朝唯有放猿僧。樵庵已贮霜前果，竹磴犹存腊后冰。谁道烟霄花上处，一梯云级万余层。
解鞍息马夜将深，倦兴贪眠辄废灯。感物忽惊尘世事，谈真却忆旧山僧。当峰豹寝方潜雾，隔涧狐鸣若渡冰。此处不唯饶物怪，从来歧路险层层。
远村樵采皆归舍，近涧人烟已上灯。黍饭未炊催秣马，蕨羹初熟喜逢僧。兽争食鬬牙磨血，鸟近泉栖羽刷冰。若到红尘人见问，不将水溜结为层。
泽国茫茫似十洲，有情空上夕阳楼。可凭流水传人意，莫望远山添客愁。南浦雪思乘棹往，北轩春负插花游。若论仕宦何非义，二子无容说愧羞。
烟波何处是汀洲，白鸟归来且下楼。木落更随寒雨尽，山空仍带夕阳愁。诗筒去是兰亭事，客棹来非剡水游。我问两人同榜彦，仕方行义若为羞。
神仙不知真有无，其术可图不可图。得之不得存乎命，躁不以命良可吁。愚夫忘欲弃所爱，父母无子妻无夫。本求长生不死术，夭厥所寿残厥躯。
我是蓬莱山上客，暂到人闲管春色。谢家池馆耸吟魂，卓氏酒垆闲醉魄。人闲春色将奈何，潋潋滟滟浓如波。归来说与秦王女，麻姑偷去唱为歌。
莫说真州南畔路，楚望亭南路已遥。只可寄声来见问，更难折简去相招。船头何处逢秋水，山下谁家把酒瓢。且趁潮行急摇橹，到江州后更无潮。
禁苑千花一夜开，祥烟深处翠华来。重轮日色辉天步，万岁山声荐寿杯。鱼跃灵池初浩渺，凤巢阿阁正徘徊。姚虞臣主方赓唱，蓬荜儒生愿窃陪。
十幅华裀遍画堂，仙家妆束学霓裳。一双舞袖鸾凤势，满院春风罗绮香。巫峡朝云无定意，汉滨珠珮杂鸣珰。歌声未罢全无力，归去重闱泣晕妆。
独派岂从天汉坠，千涛争趁海波还。齐声怒过轰雷鼓，乱沫喷来碎玉山。尘土刮开心目外，冰霜留在骨毛闲。君看江上潮平后，恰似鱼龙战鬬闲。
沧溟几道入江淮，此独奇哉复怪哉。风雨初随霜练起，雷霆俄送雪山来。岂无海物齐驱过，亦似神兵合阵回。君向西湖亭上看，杭州不信有尘埃。
青女霜华夜不收，一天如扫月如流。素娥奔去已千古，狡兔隠来还几秋。冷逼蚊雷声陡息，光摧萤火色何幽。尘埃两眼洗不浄，安得凌云万丈楼。
珠箔珊珊挂玉钩，金梯轧轧倚红楼。桂摇团影上层汉，桐坠疏阴才半秋。万顷玉田和露白，一环瑶水带霜流。何人独向绣帏泣，烛泪淋漓香篆幽。
九日诸公欲上山，淮东病叟正闲闲。如从酒伴无惭色，傥论贤才即汗颜。适载巨疱寻陋巷，仍封大轴委樵关。不知我是扶犁手，玉树成林尽许攀。
何必南山与北山，此心非独此时闲。手持白酒为常事，头带黄华是强颜。醉后浩歌来就榻，醒时清啸起抽关。谁人遗我明霞曲，声在赤霄无处攀。
有人才思耸如山，已燕淮亭未肯闲。亲载绿醽温病骨，更歌白雪慰苍颜。老凭书几犹操笔，暮等吟筒正启关。两手尘泥俱涤尽，金茎玉露我须攀。
桓家宾客正寻山，刘子藏身尽日闲。忽为著书惊晚节，更因把菊觉衰颜。白衣来缓思沽酒，绣岭登高梦入关。最好莲华峰上路，藤条葛蔓手齐攀。
堂堂兵阵列如山，羽檄交飞势未闲。敌国正强无备处，我师潜遁若为颜。已张火炬严刁斗，更使辕门置铁关。欲就将军送降款，金城万雉莫能攀。
不是妻孥须入山，著书未得片时闲。琴逢嵇叔难施手，啸比孙登合腼颜。几日偃旗兼卧鼓，今朝延敌又开关。我师欲遁无归路，严垒如云试一攀。
春意匆匆又欲还，一年都似片时闲。青云有路终须到，白日无情不暂闲。任老岂妨修古道，更贫未肯忆深山。明朝献寿何为祝，长著斑衣奉母颜。
但得文章与道深，年来年去不关心。几时上得青云后，两鬓从教白髪侵。匣内深藏三尺剑，樽前独抱一张琴。辞高调古弹将晓，待倩春风听此音。
一灯高照草堂中，大笑高歌送岁穷。柳色花光将属我，雪寒霜凛任相攻。铜壶漏促三更尽，白玉樽深一釂空。待到平明无别事，只将诗句赠春风。
山阳太守奉更书，尽束行装载轴舻。已有仁风为惠爱，更留甘雨活焦枯。秔塍带溜苍苗奋，麦陇藏烟绀颖敷。看取北郊临去日，争先献酒是农夫。
天上星榆一夜雕，晓风吹紧下层霄。溪头岸狭流应涨，帘外春寒到不消。数骑急投村墅宿，几人忙奔酒家谣。登高望遍东城路，又领诗兵战寂寥。
雪满东风只到关，西飞还不到长安。鹭翘孤白精神健，鶑敛黄金羽翼寒。远岭玉迷樵木径，晚溪冰压钓鱼竿。陇头鼓腹讴吟者，但向深秋前后看。
家住前村芦苇中，一生无事是渔翁。眼看波浪如平地，身向江湖若断蓬。小艇醉眠寒夜雨，短帆闲挂夕阳风。营营市井应相笑，不道锥刀尽是空。
春风萧索为谁张，日暖仍熏百和香。遮处好将罗作帐，衬来堪用玉为床。风吹乱展文君宅，月下还铺宋玉墙。好向谢家池上种，绿波深夜盖鸳鸯。
一从洪井到处州，见说洪人总泪流。本望圣朝令久任，若论明吏合封侯。高才所至都无事，厚德于今可镇浮。故作此诗传野史，不须铭记掩诸幽。
朝闻剑外夙行辀，夕喜江西改命优。已有才名喧北省，又宣风化入南州。一城民吏迎前牧，满眼山川是旧游。君富机筹足余暇，清吟不负物华楼。
金山亭榭遍林泉，独有湖山占得先。一鉴静开尘外境，数峰高插水中天。避人幽鸟声如剪，隔岸奇花色欲然。太守与民同乐事，公余不惜绮为筵。
请符又作浙东行，六郡争驱绀弩迎。环佩声回尧陛远，旌旗光动禹川明。山烘橘柚香浮席，溪涨菰蒲翠彻城。人在蓬莱仍昼锦，会稽故事两兼荣。
皎皎仙姿脉脉情，绛罗仙萼裹瑶英。色侔姑射无双白，香比酴醾一倍清。腊后春前芳信密，水边林下晓妆明。故应不属东君管，冷艳孤芳取次成。
灵岩川上白云深，十里青松昼自阴。远寺幽佳传已古，名山绝胜冠于今。群峰环翠凝秋色，危壁飞泉泻暮音。此景去为风月主，五湖应不起归心。
喜陪诗伯寻幽去，从此风骚觉有神。明代应无高遁士，奇峰尽属苦吟人。欲名地巧题难得，却恨图经说未真。回想天童山迤逦，更多形胜亦非伦。
平湖拍岸海潮通，亭在平湖杳霭中。庄艳含春云岛晚，波光照夜玉壶空。动摇人影两桥月，洗涤尘襟四面风。野老半酣亭下笑，渔樵今日与民同。
平芜十顷绿含烟，胜事兴衰已百年。岛榭漫随民意乐，溪山应喜主人贤。点妆野趣滩边鹭，仿佛妖容水上莲。日日流风转谣俗，棹歌长在钓鱼船。
华顶西边天姥东，妙莲开阁对群峰。清含银汉三千界，香透金庭第八重。画栋有声啼海燕，澄波无影睡天龙。夜深讲罢何人见，云在青天月在松。
欲访琳宫入翠微，满山烟雨正梅时。神仙事秘人难问，造化功深世莫知。海近应通三岛信，年多空见八分碑。身中龙虎吞天地，谁肯留心继炼师。
金庭福地竟如何，当日山前异事多。子晋高风传世表，仙翁遗迹在岩阿。三清路远须由学，九转功成岂怕魔。我有玉符真诀在，黄衣谁肯远相过。
长忆溪桥避暑时，天风六月袭人肌。水随地脉来无尽，云过山头去不知。拂面稚松应偃盖，当年游子已庞眉。凭师莫动溪边石，留待东归题好诗。
曾将故老较量看，五福如公信是难。潞国封来多有岁，太师以上更无官。应留妙算安神器，必得人才荐将坛。他日宋家青史上，始终臣节雪霜寒。
江吞大泽无西东，危亭耸立如惊鸿。晓晴不见天地色，上下澄碧迷双瞳。菰蒲千顷鸥鹭国，风波万丈鱼龙宫。逢时自好尽忠义，莫学衰世鸱夷公。
伏节要符惯远游，再朝金陛付牙筹。君王难识奇才晚，御史章言旧治优。三峡路长收使旆，九江波迥改行舟。不须重赋西山好，归侍宸游十二楼。
山径雪深樵未归，茅檐烟冷午未炊。黄精无苗菜甲没，筠篮竹箬冰淋漓。松烟细火养昼坐，瓶笙妙音儿女嬉。窗下冻鸡声喔咿，谁家酒香入疏篱。
农事初兴欲及时，东城风物又春熙。出郊开燕始今日，迎马献花才几枝。万室游人方杂遝，三竿煦景渐舒迟。乖崖真得绥怀术，八十年间俗不知。
彩旗连道过重𬮱，却访僧居暂柅轮。平野一朝铺秀色，轻风十里散香尘。此时燕赏须从俗，昨日阳和已发春。自古成都称美酒，细倾聊以度良辰。
块然形质本何殊，似为春来出旧墟。以色配年疑未可，与耕为候信非虚。升阳盖自寅正始，取类还当丑位初。但得碎身资穑事，岂须功效载农书。
野店村桥迤逦通，蜀江深处茂林中。花潭远漾春波绿，彩阁相迎画舫红。修岸几朝经密雨，芳樽尽日得清风。诗翁旧隐知何在，且事嬉游与俗同。
新火乘时焰已燃，寒云收尽晚晴天。欣逢佳节游花圃，独欠诗人泛酒船。南亩如云铺秀色，西楼照日起祥烟。传闻里巷嬉游俗，尽说豊年胜去年。
西溪景物似江乡，无赖秋容到岸傍。胜事可怀樽酒乐，凄风浑减路尘香。半凋柳色犹垂带，欲冻泉源祗滥觞。会向明春重游览，春晖依旧倍舒长。
烦暑襟怀倦客情，西湖虚爽暂闲行。林间闻雨未为闹，池上得风尤觉清。斜日渐因山隔阂，断云应与月逢迎。牧之才调谁能继，一为凭髙赋晚晴。
西溪流水正涓涓，仿佛江村种稻田。弱枊依风徒自困，晚花经雨更谁怜。已知荣谢椿如槿，莫问飞潜鱼与鸢。结得胜游须尽兴，醉乡岐路在傍边。
二十年前许进趋，六科重沗荐论书。献言悟主惭明诏，乞禄还家得副车。此日诗章形黼黻，当时匠手器轮舆。恩知最厚难图报，有意髙贤一挽裾。
蓝田良玉古称珍，品属琼瑶异碔珉。纯有英华为国宝，贵无雕琢是天真。连城享价千金重，垂缫承光五采新。群后在廷皆执瑞，大圭终得奉严宸。
南山苍柏自森森，长就乔枝出茂林。肃政台中思直干，孔明祠下得清阴。风云毎助孤髙势，霜雪难移劲挺心。大厦有成梁栋在，平时燕雀望皆深。
兰麝香浓玉少尘，开轩相对似交亲。腊寒庭院春将近，晚吹帘栊月又新。凭槛雅宜题雪女，衔杯俱是咏花人。碧瓜故事标图记，从此嘉名亦等伦。
棣华曾到翠微中，一别仙宫入泮宫。真景望如云在上，年光去似水流东。青霄得志虽荣己，白髪多情亦念公。若许他时遂休逸，山翁携手有诗翁。
出郭行行数里村，石梯盘曲到禅门。亭开髙槛侵山脚，水过方池断竹根。城市尘埃终日远，烟岚气象四时存。约公乘兴重来此，延纳清风尽一樽。
何事当庭植海棠，欲乘生气待春光。恰逢轻雨浑如意，若得和风定吐芳。篱下不堪藏秀质，眼前从此识清香。一樽曾与嘉宾赏，屈指红英在艳阳。
地产名花敢自珍，百枝聊且寄强邻。分将雨后千金色，添得樽前一日春。檀板屡歌凭侍女，玉簪齐插奉嘉宾。明年红烂还驰去，惟恐流光老却人。
春波万里已魂销，况是分携过蜀桥。吏隐有心终济物，他山无术可除妖。好将醒醉迷千日，莫为兴亡感六朝。南望襄山何处是，悒然怀抱更无聊。
花往诗来报礼优，不惭芜累愿赓酬。青春易去何妨赏，白髪相欺未足羞。万事放怀闲岁月，一樽髙笑好朋俦。公堂讼简心情在，莫对风光取次休。
二贤谈笑共为州，深惜青春烂漫游。吟到醉乡须一饮，步回芳径亦三休。风前几点见蛱蝶，雨后数声闻栗留。人望使旌应喜乐，此心于尔亦何羞。
策马悠悠倦往还，竹边林下举吟鞭。忙中对酒成闲客，老去逢春忆少年。三岛月来清入牖，十洲波浄碧涵天。归欤且共良朋赏，花未飘红柳未眠。
霜台御史迥名藩，气象光阴动故山。此日郡中夸盛事，明朝堂上拜慈颜。御香持去仍轻别，天诏飞来即召还。南北唱酬皆胜绝，一窥方识豹文斑。
雁楼南畔报来期，远俗骈阗望锦衣。官府奉迎因直指，家庭喜乐是荣归。款凭樽酌延谈议，密献囊封中事机。莫叹宦游多阔别，九重深待弼予违。
闲上层楼赋式微，暮云重叠雁南飞。三秋已有还乡念，十日那堪送客归。世路最宜心似水，年华休叹露沾衣。一官拟得知何处，回首风标又阔违。
闽见冤魄久艰伸，吾以仁心济不仁。十室苟能全一子，万家无虑活千人。于公治狱门生相，韩厥成功世有民。阴德所施阳报在，莫叹孤宦老朝绅。
省郎华髪倦游时，却忆当年一布衣。仕路更劳何足恋，家山可爱不如归。吟中斗绝红尘味，静里能延白日辉。某水某丘真旧物，春来赢得掩重扉。
雁桥古郡诚佳绝，熊轼名郎暂镇临。雨满郊原千里润，春归台榭百花深。将迎意味烦清燕，闲暇工夫属静吟。若诧湖亭风物好，西邻犹有不平心。
方柱镌题谁厌频，三年还见一番新。姓名已载推前达，行列犹虚待后人。清世云霄如坦道，壮夫思虑惜青春。琼瑶定得连城价，至鉴从来不贵珉。
雁塔题名故事存，泮宫镌柱又增新。十行诏下方求士，千佛经中定有人。锦绣燐斌涪水画，风雷变化集英春。公卿皆向此途出，岂待区区佩瓀珉。
匠氏磨砻用力勤，先生序引亦清新。尺书已报泥金帖，丹字仍题衣锦人。桂籍共夸亨有路，泮林无倦诵于春。东川素与西川敌，又见荣名上翠珉。
石穴虚深宛似房，石形方穏亦如床。千年知是谁人隐，一郡除非此地凉。山外雨来烟色暝，林间风过药苗香。尘埃已断尤清寂，今日禅僧不上堂。
岩前数步到幽房，岩里聊安息偃床。已得清风极潇洒，休弹白雪恐凄凉。平时地籁乘空发，何日天花坠雨香。三伏屡来君莫厌，流年背我去堂堂。
仙居殊不类樊笼，潇洒清凉皆可封。寒溜恰如扬子水，修筠应有稚川龙。云深况是门无客，人去惟闻鹤在松。向此却疑推律法，应钟何事代林钟。
石门髙下両相通，冰屋初开不复封。睡穏好欹方水玉，味清须试密云龙。诗筒迭和难亲笔，谈柄闲摇屡折松。便写姓名镌翠壁，休论功烈刻华钟。
玉节重来镇此州，暂驱千骑上峰头。春阑好为良辰惜，俗乐谁知急景流。山色也疑今日盛，物情浑胜昔年游。登临赋咏知难再，持语乡人早借留。
势利纷纷万虑侵，县亭聊可一登临。目前不近将迎路，尘外能消富贵心。燕处自知如隐遁，纵谈谁更及浮沉。时平乐得常栖地，且向幽闲寄楚吟。
羸马骎骎不厌驱，望中天势接晴芜。一朝偶适林泉兴，十里谁开水墨图。枊线渐看金弄色，雪花犹见玉为柎。登临自得诗家路，寄语红尘莫讶迂。
秀𪩘层层一径通，秋来更植万株松。闲中日永宜禅性，望处云平见物容。半夜起风喧地籁，何年说佛响天钟。尘埃满马游从隔，寄恨烟萝第几重。
寺枕山巅拥翠峰，幽栖更与白云通。半空栏槛千寻外，两蜀风烟一望中。晨霁最宜天浩荡，夕阴先觉雨冥蒙。顷年曾坐盘陀石，不到轩前目未穷。
越溪千里碧滔滔，匹马西游岂惮劳。文牍甚稀如吏隐，江山有助作诗豪。和风尽日生眉宇，白髪何年上鬓毛。好向尧庭露华彩，韶音方奏德辉髙。
嫩青丛里色何如，猩血虽红莫夺朱。晓荐赤璋开缫藉，夜燃綘蜡照珊瑚。秾华如擘霞光纸，芳价堪酬明月珠。欲识此花坚与否，愿将真偈叩文殊。
绮窗开处画堂西，红绿相参数尺低。种得青琳生宝焰，裁将丹锦护封题。染因乘露皆鲜翠，舞为交竿少整齐。惆怅夜来经暮雨，妆痕几点带娇啼。
闲居偏向酒中闲，已把人间比梦间。饮量欲希江海纳，醉乡应有路岐还。髙谈好对清樽乐，屡舞犹嫌数斗悭。信有金船少风浪，莫乘轻舸下深湾。
愁肠思得浊醪浇，浑似春苗旱欲焦。洗瓮已于坊禁碍，典琴谁向息钱饶。醒心未免嗟牢落，醉眼偏宜望泬寥。酩酊到来须画寝，信知毕卓胜边韶。
贤能书上鹿鸣时，欲步丹梯别钓矶。名世公卿加宠荐，故乡亲友待荥归。通经岂比籯金价，成器难藏璞玉辉。威鳯有雏鹏有路，相将尽向九霄飞。
应书群彦称旁求，劝驾贤公礼数优。名出士林当赫赫，诗歌鹿野自呦呦。云霄去路程皆远，杞梓良材干尽修。登却龙门须变化，夺标人已在船头。
石室宏开化二川，文场今岁不遗贤。莺凭暖律方迁木，鹤遇祥云必到天。随贡充庭知有路，乘风破浪去如船。龙墀唱第程涂近，应在春余数日前。
里有宾兴方启燕，诗称乐育愿升歌。英才尽向师门出，贵器须凭匠手磋。泽射定夸杨叶箭，乡衣便促锦机梭。诸生大捷诸公赐，先纪王勋后战多。
八日登髙九日同，拒霜宁有两般红。流阴渐老三秋后，嘉客相欢一醉中。尘里仙官应混俗，坐间谈麈自生风。龙山故事今辰会，虽欠笙歌不是空。
上得层城暂倚栏，况逢佳节万愁寛。山青水绿等闲好，酒白花黄随分欢。一月放怀能几许，九秋生感又多端。龙山胜事今何在，空使骚人赋蕙兰。
今辰谁道此花衰，更倚栏杆把酒卮。白眼漫生秋后意，黄金不减夜来枝。化工应已均开落，心赏何须问速迟。岁岁樽前镇相似，风光千万莫差池。
表里山河久镇绥，府无留事纵怀时。自将远业更中外，不向荣涂计速迟。冲谈本从天理得，安闲常有道心知。元元未尽跻仁寿，日望登庸为审思。
自觉劳生万事非，宦心从此更迟迟。凄凉好饮悲春酒，闲暇犹吟送老诗。轩冕去来皆外物，云山早晚是归期。怀民报国终无术，空负惭颜对一麾。
山门渐近少凡尘，佛子长栖物外身。款户多因游寺客，倚栏时有羡鱼人。祥云结盖应非雾，法雨飘花别是春。数刻盘桓觉萧散，回头官事又劳神。
云密西郊末作霖，暂凭精祷快群心。望如至宝难搜索，来似嘉宾忽访临。古庙有灵惟响答，洪钧于物已恩深。春膏直待沾濡足，不使狂风取次侵。
尝闻县古槐根出，最爱官清马骨髙。前辈有诗谈事实，今辰此景入风骚。飞云几处笼山顶，密雨连宵发土膏。公事稀疏吏归去，不妨欢侍对春醪。
公居何事葺幽轩，客味萧条称养闲。人笑规模犹物外，我怜风景胜花间。秾林鬬影舒帷幕，浅溜余声杂佩环。欲把郡图传向此，座中常得见岷山。
亭在西山积翠中，烟岚气象一重重。芟开檐际偏髙竹，见得云问最后峰。野色为谁长郁茂，物情于我似从容。年来已有林泉兴，倚著阑干兴转浓。
山岚秾秀望中青，路转松阴步步迎。十里晴郊供野意，万家和气发欢声。春台不觉残春景，乐国偏知众乐情。公向蜀人深有意，更怜风物暂闲行。
忽捧琼瑰俗眼惊，荷君深照旧交情。归心自喜双亲寿，拙计难酬厚禄荣。十舍路岐平野阔，几重村落霁烟生。羁游毎忆家山乐，况是花时到锦城。
千丈苍松出故林，乔枝成就古根深。栋梁须负平生用，霜雪难移此日心。月白曾经丹凤宿，风悲定有老龙呤。重岩复涧何缘幸，一旦家家得茂阴。
野鹤孤髙旧羽仪，超然殊不事卑飞。有心云路翺翔去，回首芝田迤逦归。白日漫教罗网密，红尘堪笑稻梁肥。仙家自有千年约，应许先生学令威。
不夸雕琢略磨砻，溪叟持来赠野翁。冰雪易侵毛髪际，尘埃难到梦魂中。消除暑愠宜无价，安养慵闲似有功。富贵人家应笑我，水晶新様极玲珑。
春工用意本华鲜，气候阴沉未逞妍。风色送寒无甚雨，云容垂远又非烟。迁延莺舌应嫌巧，抑遏花心恐占先。稍待新晴纤翳廓，秾芳齐媚艶阳天。
花到春深半已过，此花犹见满枝柯。传来芳信虽为晚，占得韶光却是多。爱惜锦文愁雨急，留连妆脸笑风和。后先荣谢人休问，且伴樽前一醉歌。
袭得芝兰一室薰，更将三美向谁论。光辉自可夸僚友，契爱犹能及子孙。金节暂求康尔俗，锦衣归去大吾门。西南终是天涯远，却羡鸾凰集九阍。
平日论交重久要，毎怀髙谊寸心摇。君恩最是忧民社，吏隐偏宜远市朝。谆诲伫闻流尺素，嘉篇频为寄琼瑶。笑言契阔劳生甚，别后堪嗟壮气消。
天涯羁宦落蓬蒿，漫说平时器业髙。寒暖所逢皆物理，悲欢相较只秋毫。徒嗟壮士难行己，懒学风人便著骚。乐道养闲俱可羡，念君清谊甚魂劳。
禁林元老忽西归，众谓西州此事奇。矰缴漫劳鸿去后，桑田未变鹤来时。一乡金帛皆沾惠，千载松楸得奉祠。预想年前至京国，子孙持酒献春祺。
春深归到锦江头，笑傲光阴已晚秋。内相贵名虽烜赫，山翁行李甚优游。诗中气格超摩诘，方外情怀类子休。南下有期风月爽，乡人从此望仙舟。
法从深严宠禄荣，清标素节两难并。有心报国虽谋国，无意求名又得名。道服岂烦垂宝带，安居何用饰华缨。秋风一夜乔林减，惟见松篁不变更。
昨日文书插羽毛，征夫连日整弓刀。云如野色随时惨，风作边声特地号。八阵威灵今可托，六州形势古称髙。西南久不闻金鼓，莫遣人人著战袍。
千里征蛮向不毛，坐筹先胜自三刀。井中蛙力狂虽跃，弓下猿声怯便号。草白见城羌蝶浅，月明闻角汉天髙。将军几日当雄捷，速把功书上赭袍。
忠胆轻生甚一毛，奇谋破贼锐于刀。横行容易平乌合，面缚须臾作犬号。霜甲共辉军帐冷，烟烽齐出戍楼髙。羌酋若也投降早，定得君王瑞锦袍。
白金铺野玉堆檐，独上危亭喜再瞻。多积岂能填涧底，已髙犹未累山尖。碎声著物飘来急，寒色侵人霁后添。时节霏霏未还役，贼平消息愿重占。
道人少日炼神形，兵祸俄乘竟不成。欠为黄庭判一死，所酬丹事又三生。眼看残尽鸡窠老，胆破宁寒犬舐盟。豹养虎攻嗟尔似，却求翰墨作虚名。
深僻崎危不厌过，欲将涓滴助恩波。蹑云髙步三休在，踏雪清寒一倍多。依约度溪投野店，逡巡扶杖历新坡。初春此去才旬日，屈指流年奈老何。
三十余年齿士林，青纶一命鬓霜侵。策名虽动迟留叹，行已常存少壮心。月满涨潭清远梦，春归平野付长吟。前溪况亦称南浦，惜别情悰几倍深。
市桥官柳翠阴垂，路向西郊驻彩旗。故事毎从遐俗尚，清欢又送晚春归。留连野色迟迟去，珍惜年华苒苒飞。老杜有诗殊有味，风光流转莫相违。